Urusan pengeluaran pasport akan ditambah baik - KDN

PUTRAJAYA, 9 Disember- Kementerian Dalam Negeri (KDN) menerusi Jabatan Imigresen Malaysia (JIM) akan terus menambah baik proses urusan pengeluaran Pasport Malaysia Antarabangsa (PMA) di kesemua 76 pejabat pengeluaran PMA di dalam dan luar negara.

Ia bagi menangani isu kesesakan pengeluaran PMA yang berlaku di beberapa pusat pengeluaran pasport sebelum ini.

Menteri Dalam Negeri, Datuk Seri Saifuddin Nasution berkata jumlah pengeluaran PMA mencatatkan peningkatan empat kali ganda sehingga mencecah lebih 6,000 PMA sehari pada pasca pelaksanaan Perintah Kawalan Pergerakan (PKP).

Bagaimanapun, pihak JIM sedang berusaha secepat mungkin bagi menangani peningkatan tersebut.

"Daripada bulan April sehingga akhir November, pihak JIM telah berjaya menguruskan 2.3 juta urusan proses Pasport Malaysia Antarabangsa (PMA). Ia satu angka yang tinggi sekali gus membuktikan bahawa jabatan ini mempunyai budaya kerja yang cekap dalam memberi perkhidmatan kepada rakyat.

JIM sentiasa komited sebagai agensi pemudah cara rakyat sama ada di peringkat permohonan, proses kelulusan ataupun proses pengeluaran PMA," kata Saifuddin dalam satu sidang media di Putrajaya, hari ini.

Tambahnya, pihak jabatan juga sedang mengkaji pelaksanaan kaedah baru pengeluaran PMA termasuk mencontohi amalan baik di negara maju yang lain dalam berhadapan isu kesesakan pengeluaran pasport.

(Menteri Dalam Negeri, Datuk Seri Saifuddin Nasution berkata demikian dalam sidangmedia hari ini di Putrajaya)

Sementara itu, sejumlah 403,869 permohonan membawa masuk pekerja asing diterima Jabatan Imigresen dari 1 Januari hingga 4 Disember tahun ini.

Daripada jumlah tersebut, sebanyak 373,479 permohonan sudah diluluskan melalui Visa Dengan Rujukan (VDR) manakala baki 30,410 permohonan lagi sedang diproses dan dalam pertimbangan untuk diluluskan.

Jelas Menteri Dalam Negeri, Datuk Seri Saifuddin Nasution, hanya 68 peratus daripada 373,000 permohonan VDR yang diluluskan telah dibawa masuk ke negara ini untuk bekerja.

Antara faktor yang menyebabkan pekerja asing tidak dapat dibawa masuk walaupun sudah mempunyai VDR adalah kekangan kesediaan majikan dan halangan lain dari negara sumber pekerja asing.

Beliau turut mengulangi komitmen kerajaan perpaduan untuk mempermudahkan proses kemasukan pekerja asing ke negara ini bagi menampung keperluan industri dan sektor ekonomi tempatan.

Sehingga kini, seramai 1.4 juta pekerja asing yang memegang Pas Lawatan Kerja Sementara (PLKS) sedang berkerja di negara ini di tujuh sektor utama antaranya perkilangan, pembinaan, perkhidmatan dan perladangan.


Cerun runtuh akibat hujan lebat di Bukit Besar

KUALA TERENGGANU, 9 Disember- Cerun di laluan masuk ke Stesen VHF Bukit Besar di sini runtuh susulan hujan lebat tanpa henti sejak malam tadi. Syarikat konsesi jalan raya, Roadcare (M) Sdn. Bhd. dalam kenyataan memaklumkan tiada kemalangan jiwa dilaporkan dalam kejadian itu.Jelasnya, runtuhan berlaku sedalam 20 meter dalam kejadian sekitar pukul 12.00 tengah hari tadi.Sehubungan itu, pihak terbabit memaklumkan laluan tersebut terpaksa ditutup kepada semua kenderaan awam dan tiada laluan alternatif disediakan.Penutupan jalan dilakukan sebagai langkah keselamatan dan kerja-kerja pembersihan.Roadcare memberitahu, pemasangan papan tanda dan penghadang sudah dilaksanakan.

(Laluan masuk ke Stesen VHF Bukit Besar ditutup kepadasemua kenderaan awam)


Bursa Malaysia alami prestasi tinggi pada tengah hari

KUALA LUMPUR, 9 Disember- Bursa Malaysia mencatatkan prestasi tinggi semasa mengakhiri sesi dagangan pagi pada Jumaat, disokong oleh aktiviti pembelian semasa harga murah.Peniaga berkata prestasi bursa tempatan yang bertambah baik itu juga sejajar dengan pasaran serantau utama, dalam keadaan semalaman Wall Street yang positif.Pada rehat tengah hari, FTSE Bursa Malaysia KLCI (FBM KLCI) yang menjadi penanda aras pasaran meningkat 5.05 mata kepada 1,470.98 daripada 1,465.93 ketika ditutup pada Khamis.Indeks itu dibuka 1.97 mata lebih tinggi kepada 1,467.90 sebelum bergerak di antara 1,466.76 dengan 1,471.90 sepanjang sesi itu.Bagi keseluruhan pasaran, kaunter untung mengatasi kaunter rugi sebanyak 417 berbanding 395, manakala 371 kaunter tidak berubah, 1,072 kaunter tidak diniagakan dan 12 yang lain digantung.Jumlah dagangan sebanyak 1.93 bilion unit bernilai RM867.75 juta.

Rakan Kongsi Pengurusan SPI Asset Management, Stephen Innes berkata saham Asia mengalami pergerakan lebih tinggi, namun peningkatan penuhnya telah dikekang oleh peningkatan kes COVID-19 dan keraguan terhadap desakan pembukaan semula ekonomi dipengaruhi oleh prestasi aset risiko Asia semasa.Di peringkat rantau, Indeks Straits Times Singapura meningkat 0.11 peratus kepada 3,239.66; Indeks Nikkei 225 Jepun naik 1.24 peratus kepada 27,916.62 dan Indeks Hang Seng Hong Kong menambah 1.64 peratus kepada 19,769.42.Pada tengah hari, saham wajaran tinggi Bursa Malaysia, Maybank meningkat lima sen kepada RM8.67, Petronas Chemicals dan CIMB masing-masing menokok lima sen kepada RM8.47 dan RM5.67, manakala TNB melonjak 22 sen kepada RM9.37 dan Public Bank turun satu sen kepada RM4.40.Antara saham aktif, Sapura Energy naik setengah sen kepada 4.5 sen, Dataprep menokok 1.5 sen kepada 32 sen, PT Resources meningkat 4.5 sen kepada 48 sen, Icon Offshore menambah 1.5 sen kepada 9.5 sen, MQ Technology mendatar pada lima sen dan Borneo Oil turun setengah sen kepada dua sen.Di papan indeks, Indeks FBM Emas meningkat 40.74 mata kepada 10,565.35; Indeks FBMT 100 naik 38.68 mata kepada 10,267.33; Indeks FBM Emas Syariah menokok 41.97 mata kepada 10,731.24, FBM 70 menambah 62.28 mata kepada 12,901.41 dan FBM ACE meningkat 0.37 mata kepada 5,502.39.Mengikut sektor, Indeks Perkhidmatan Kewangan naik 42.37 mata kepada 16,462.19; Indeks Produk dan Perkhidmatan Perindustrian meningkat 0.45 mata kepada 180.88; Indeks Perladangan turun 34.74 mata kepada 6,698.05 dan Indeks Tenaga menambah 0.88 mata kepada 775.99.- BERNAMA


Perdana Menteri solat Jumaat di Masjid Jamek Kampung Baru

(Perdana Menteri, Datuk Seri Anwar Ibrahim (dua, kiri) hadir ke Masjid Jamek Kampung Baru bagi menunaikan solat Jumaat hari ini/BERNAMA)

KUALA LUMPUR, 9 Disember- Perdana Menteri, Datuk Seri Anwar Ibrahim menunaikan solat Jumaat bersama hampir 3000 orang jemaah di Masjid Jamek Kampung Baru hari ini.Khutbah akan dibacakan Imam Azizi Ab Hamid dan seterusnya akan mengimamkan solat Jumaat.Terdahulu Perdana Menteri sempat menjamu selera di restoran berdekatan bersama Ahli Parlimen Titiwangsa, Datuk Seri Johari Ab Ghani dan wakil penduduk Kampung Baru.Datuk Seri Anwar sempat beramah mesra dengan penduduk dan juga peniaga sebelum ke masjid.

(Perdana Menteri, Datuk Seri Anwar Ibrahim (tengah) hadir ke Masjid Jamek Kampung Baru bagi menunaikan solat Jumaat hari ini/BERNAMA)


Temerloh dan Bera pula dilanda banjir

KUANTAN, 9 Disember- Temerloh dan Bera menjadi daerah terbaharu di negeri itu yang dilanda banjir selepas daerah Lipis, ekoran hujan lebat berterusan.Setakat jam 1.00 tengahari, seramai 248 penduduk daripada 77 keluarga ditempatkan di empat pusat pemindahan sementara (PPS) yang dibuka.Menurut portal Infobencana Jabatan Kebajikan Masyarakat, seramai 165 orang yang terdiri daripada 50 keluarga, dipindahkan ke PPS Dewan Sekolah Menengah Kebangsaan Seri Semantan, Temerloh.Manakala, seramai sembilan orang penduduk terjejas daripada dua keluarga kini ditempatkan di PPS Sekolah Kebangsaan (SK) Sri Buntar di Bera.Di Lipis, PPS SK Lubuk Kulit menempatkan 52 orang daripada 19 keluarga dan Masjid Kampung Beletik pula menempatkan 22 orang daripada 6 keluarga.

(Temerloh dan Bera menjadi daerah terbaharu di negeri itu yang dilanda banjir selepas daerah Lipis, ekoran hujan lebat berterusan)


Feri penumpang, kapal tangki ditahan pindah minyak secara haram

(Penahanan 14 anak kapal dan dua nakhoda dibuat melalui rondaan rutin menerusi Operasi Amandi perairan Langkawi)

LANGKAWI, 9 Disember- Sebuah feri penumpang dan kapal tangki ditahan Agensi Penguatkuasaan Maritim Malaysia (Maritim Malaysia) Negeri Kedah dan Perlis kerana didapati memindahkan minyak secara haram di sini, semalam.

Pengarah agensi berkenaan, Laksamana Pertama Maritim Romli Mustafa berkata kedua-dua kapal tersebut ditahan di kedudukan 0.9 batu nautika, utara Pulau Dayang Bunting, di sini sekitar pukul 7.35 malam."Kedua-dua kapal tangki dan feri tersebut ditahan dalam keadaan yang mencurigakan dengan merapat antara satu sama lain," katanya dalam kenyataan hari ini. Romli berkata, penahanan dibuat melalui rondaan rutin oleh bot maritim dalam Operasi Aman di perairan itu.Jelas beliau, ketika pemeriksaan dijalankan pihaknya mendapati nakhoda kapal gagal mengemukakan sebarang dokumen kebenaran melakukan aktiviti pemindahan minyak atau ship to ship (STS) transfer. Tambah Romli, kapal tangki terbabit membawa seorang nakhoda, lima kru warga Indonesia dan dua kru warga tempatan, manakala feri penumpang membawa seorang nakhoda bersama tujuh kru warga tempatan berusia lingkungan 19 hingga 63 tahun.  Kesemua mereka ditahan dan dibawa ke Jeti Maritim, Bukit Malut untuk siasatan lanjut dibawah Seksyen491B(1)(I) dan Seksyen 491B(1)(K) Ordinan Perkapalan Saudagar 1952 keranadisyaki menjalankan aktiviti STS tanpa kebenaran pihak berkuasa. Sekiranya didapati bersalah, boleh didenda tidak melebihi RM100,000 atau penjara tidak melebihi dua tahun atau kedua-duanya sekali."Maritim Malaysia juga amat menghargai kerjasama komuniti nelayan setempat dan berharap kerjasama akan diteruskan dari masa ke semasa."Sebarang aduan jenayah maritim salurkan kepada Pusat Operasi Maritim Negeri kedah dan Perlis melalui talian 04-9662750 atau MERS 999," katanya lagi.

(Kedua-dua kapal ditahan dalam keadaan mencurigakan denganmerapat antara satu sama lain)


KUALA LUMPUR, 9 Disember- Sebanyak 10,510 anggota dan pegawai Angkatan Pertahanan Awam Malaysia (APM) bersiap siaga khusus untuk pengurusan bencana di peringkat negeri dan daerah. Ia meliputi penugasan pengoperasian di lapangan seperti di pusat pemindahan sementara (PPS) dan operasi menyelamat di lokasi banjir. Pengarah Bahagian Pengurusan Bencana dan Operasi, Angkatan Pertahanan Awam Malaysia (APM), Kolonel (PA) Sharudin Md Zain berkata pelbagai kelengkapan aset turut disediakan yang meliputi 481 unit logistik darat seperti lori dan ambulans serta 759 logistk air terdiri daripada bot dan jetski. "Persediaan kita untuk menghadapi Monsun Timur Laut (MTL), kita adakan beberapa siri simulasi dan latihan yang melibatkan agensi-agensi terlibat dalam latihan yang kita jalankan", katanya dalam rancangan Selamat Pagi Malaysia.

(Lebih 10,000 anggota dan pegawai APM siap siaga berdepan MTL/BERNAMA)

"Sejak Oktober lepas sebanyak 69 kali kita adakan latihan-latihan melibatkan pengurusan bencana berasaskan komuniti. "Kita sentiasa berhubung dengan Met Malaysia untuk mengetahui kawasan yang menerima kadar taburan hujan yang tinggi. Secara automatik, kita akan menggerakkan pasukan pemantau untuk berada di lokasi, bukan semestinya di kawasan 'hotspot'. "Kerahan bagi aset-aset boleh dibuat serta-merta apabila kita dapat maklumat dari pasukan pemantau yang berada di lapangan" , katanya.Beliau turut mengingatkan orang ramai untuk berwaspada dan segera berpindah ke PPS sekiranya lokasi kediaman mengalami taburan hujan yang tinggi melebihi satu jam.


Rasuah: Semakan semula perintah bela diri Bung, Zizie gagal

(Bung Moktar dan isteri,Zizie Izette di Mahkamah Tinggi Kuala Lumpur/BERNAMA)

KUALA LUMPUR, 9 Disember- Ahli Parlimen Kinabatangan, Datuk Seri Bung Moktar Radin dan isterinya, Datin Seri Zizie Izette Abdul Samad gagal menyemak keputusan Mahkamah Sesyen Kuala Lumpur yang memerintahkan mereka membela diri terhadap tiga tuduhan rasuah berjumlah RM2.8 juta.

Pesuruhjaya Kehakiman Mahkamah Tinggi, Datuk Azhar Abdul Hamid membenarkan bantahan awal pendakwaan itu selepas meneliti hujahan yang dikemukakan kedua-dua belah pihak.  Dalam hujahan pihak pendakwaan sebelum ini menyatakan kaedah pemfailan notis usul yang dibuat adalah salah dan bertentangan Seksyen 35 dan 36 Akta Mahkamah Kehakiman 1964 dibaca bersama Seksyen 325 dan 326 Kanun Acara Jenayah.  Jelas Azhar, permohonan semakan sepatutnya didengar atas budi bicara mahkamah dan bukannya melalui notis usul di mana mahkamah terpaksa mendengar merit.  Pada 2 September lalu, Mahkamah Sesyen memerintahkan Bung Moktar dan Zizie Izette membela diri atas tiga tuduhan rasuah berjumlah RM2.8 juta melibatkan pelaburan unit amanah Public Mutual Berhad.

(Bung Moktar dan isteri,Zizie Izette di Mahkamah Tinggi Kuala Lumpur)


Dua ditahan berhubung video guna senjata api

(Siaran media IPD Petaling Jaya/Tangkap layar TikTok@nurfathiahsyazwana)

PETALING JAYA, 8 Disember- Polis menahan dua individu bagi membantu siasatan berhubung video penggunaan senjata api tanpa lesen dan kebenaran yang tular di media sosial.Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, tangkapan dibuat selepas pihaknya menerima laporan pada Rabu.“Siasatan mendapati, klip video melakukan latihan menembak tanpa kebenaran di Lapang Sasar Kelab Menembak Selangor itu dimuatnaik oleh seorang pengguna @nurfathiahsyazwana di dua platform media sosial miliknya iaitu TikTok dan Instagram,” katanya dalam kenyataan.Susulan itu, dua individu terdiri daripada seorang lelaki berumur 41 tahun dan seorang wanita berumur 28 tahun ditahan dalam tangkapan kira-kira jam 10.20 malam oleh sepasukan anggota polis di kawasan Petaling Jaya.Menurutnya, polis turut merampas beberapa peralatan termasuk senjata dipercayai digunakan dalam video berkenaan iaitu sepucuk pistol jenis Glock 19, satu kelopak peluru jenis Glock dan 12 butir peluru hidup."Kedua-dua suspek direman empat hari bermula semalam sehingga 11 Disember ini untuk siasatan lanut," katanya.Beliau berkata, kes disiasat di bawah Seksyen 8(A), 8(B) dan Seksyen 41 Akta Senjata 1960 serta Seksyen 233 Akta Komunikasi dan Multimedia 1998.


Banjir: Jumlah penduduk terjejas di Pahang, Perak meningkat

KUALA LUMPUR, 9 Disember- Jumlah penduduk terjejas banjir di Pahang dan Perak meningkat sedikit, manakala Perlis kekal, setakat pukul 7.00 pagi tadi.Agensi Pengurusan Bencana Negara (NADMA) dalam kenyataan memaklumkan, Pahang mencatatkan penduduk terjejas banjir tertinggi iaitu seramai 132 penduduk daripada 39 keluarga terjejas, berbanding 99 penduduk daripada 32 keluarga pada pukul 4.00 pagi tadi.Tiga pusat pemindahan sementara (PPS) dibuka di negeri itu iaitu di PPS Sekolah Kebangsaan (SK) Seri Buntar di Bera yang menempatkan 17 penduduk, PPS Masjid Beletik (16) dan PPS SK Lubuk Kulit di Lipis (52) dan PPS Sekolah Menengah Kebangsaan Seri Semantan di Temerloh menempatkan 47 penduduk.Sementara itu, dua PPS dibuka di Perak yang menempatkan 84 penduduk daripada 28 keluarga, berbanding 35 penduduk daripada 11 keluarga."Seramai 38 penduduk di daerah Larut, Matang dan Selama (LMS) ditempatkan di PPS Sekolah Agama Rakyat Pantai Besar, manakala 46 penduduk daerah Taiping ditempatkan di PPS Dewan Serbaguna Sungai Ara," menurut kenyataan itu.Manakala, Perlis kekal mencatatkan empat penduduk terjejas daripada tiga keluarga di PPS Surau Tok Pulau di Arau.


Kebebasan media bantu proses semak dan imbang pentadbiran

KUALA LUMPUR, 8 Disember- Kebebasan media antara komitmen Kerajaan Perpaduan dalam memastikan proses semak dan imbang kerajaan berjalan baik.

Menteri Komunikasi dan Digital, Fahmi Fadzil berkata penubuhan Majlis Media Malaysia akan di bawa ke peringkat Jemaah Menteri.Sebarang perkembangan akan dimaklumkan sejurus keputusan berkenaan diperoleh.Jelas Fahmi, "setakat ini cadangan berkenaan penubuhan Majlis Media itu masih belum dibincangkan," katanya selepas menghadiri taklimat dan lawatan kerja ke Pertubuhan Berita Nasional Malaysia, BERNAMA.Dalam sesi kunjungan selama dua jam itu, Fahmi sempat meninjau Bahagian Digital Media Bernama bagi memahami pengoperasiannya.Turut hadir, Ketua Setiausaha Kementerian Komunikasi dan Digital Datuk Seri Mohammad Mentek serta pengurusan Bernama iaitu Pengerusinya Senator Datuk Ras Adiba Radzi dan Ketua Pegawai Eksekutif Roslan Ariffin.

(Fahmi Fadzil melawat Bahagian Digital Media Bernama)


Penyedia perkhidmatan media sosial perlu kekang berita palsu

KUALA LUMPUR, 8 Disember- Perkhidmatan media sosial perlu bertindak lebih agresif untuk menyekat penularan berita palsu dan kandungan bersifat provokatif di platform masing-masing berpandukan perundangan sedia ada, demikian dinyatakan beberapa pengamal undang-undang.Hak bersuara dan kebebasan media perlu dipertahankan, namun harus ada batasan dan pengawalan demi mengekalkan keutuhan perpaduan.Dalam satu rakaman video Pengamal Undang-undang Chai Chee Ping berkata, "hasrat dan komitmen penyedia aplikasi untuk membendung kandungan berunsur provokasi yang boleh mengganggu keharmonian masyarakat. "Selain itu, perkara yang boleh menyentuh sensitiviti sebagai contoh kedudukan institusi diraja, agama dan bangsa perlu diberi perhatian. Ia adalah satu langkah penting kepada semua pengguna media sosial sebab kebebasan bersuara bukan satu kebebasan yang tidak mempunyai had."Bagi Zulsyahmi Husaini Kamarulzaman yang juga merupakan Pengamal Undang-undang berkata, "Akta Suruhanjaya Komunikasi Multimedia Malaysia (SKMM) telah membuat pertuduhan kepada 49 pihak atau individu di negara ini kerana melakukan perkara yang tidak wajar di dalam media sosial. "Perkara ini menunjukkan akta ini penting bagi mengekang isu-isu berkaitan perkauman," jelasnya dalam satu rakaman video.


Rakyat sambut baik kekang penyebaran berita palsu, kandungan provokatif

KUALA LUMPUR, 8 Disember- Rakyat menyambut baik usaha proaktif Menteri Komunikasi dan Digital, Fahmi Fadzil dalam mengekang penyebaran berita palsu dan kandungan bersifat provokatif di media sosial.Tindakan tersebut penting bagi mengekalkan keharmonian masyarakat dan keselamatan negara.Fahmi sebelum ini memaklumkan beliau akan mengadakan pertemuan dengan penyedia perkhidmatan media sosial bagi membendung isu penyebaran berita palsu dan kandungan bersifat provokatif di platform tersebut.Ketika ditanya pemberita RTM, Mohd Adli Mat Daud berpendapat, "banyak isu dan perkara negatif tidak dapat dielakkan daripada berlaku sesuatu di dalam negara kita. Jadi dengan pelaksanaan sekatan media melalui kaedah perundangan."Bagi Low Qi Wei yang ditemui wartawan di ibu negara berkata, "sebarang isu sensitif seperti isu perkauman atau Raja-Raja Melayu perlu disekat."Perkara tersebut turut dipersetujui Mohamad Ashraf Hakimi Mohd Adli, "bagi saya sebagai anak muda kita perlu diberikan sedikit sekatan. Supaya tiada pihak yang menyalahgunakan media sosial sebagai satu platform untuk menghasut pengguna media sosial."Fokus pertemuan, tertumpu kepada perbincangan mengenai usaha meneliti aspek kawal selia dan perundangan.Awal minggu ini, Fahmi mengadakan satu pertemuan dengan penyedia platform TikTok.


Pendidikan wadah utama lahir insan berilmu

KUALA LUMPUR, 8 Disember- Pendidikan merupakan satu wadah utama bagi menyerlahkan potensi individu sekali gus melahirkan insan yang berilmu, bertanggungjawab dan menyumbang kepada kemakmuran dan kesejahteraan ummah.Menurut Menteri Pendidikan Fadhlina Sidek, beliau menyedari bahawa amanah dan harapan yang amat besar menantinya apabila dilantik sebagai teraju utama Kementerian Pendidikan Malaysia (KPM).

(Menteri Pendidikan Fadhlina Sidek ketika sesi taklimat di Bilik Mesyuarat Utama Kementerian Pendidkan Malaysia)

"Kesedaran dan keyakinan ini mendorong saya untuk memulakan sesi libat urus dengan pihak-pihak berkepentingan yang berkaitan bagi menekuni status dan tahap kemajuan semasa pada peringkat Bahagian KPM, Jabatan Pendidikan Negeri (JPN), Pejabat Pendidikan Daerah (PPD), serta kementerian secara keseluruhan."Saya turut meluangkan masa dengan pengetua serta guru besar (PGB) di sekolah dan para guru yang merupakan barisan pertahanan pendidikan pertama negara dalam menjayakan misi membina legasi pendidikan manusiawi," katanya dalam kenyataan hari ini.Gabungan pendekatan atas-ke-bawah (top-down) dan bawah-ke-atas (bottom-up) ini memberikan input dan akan menjadi pendekatan utama dalam mentadbir kementerian berlandaskan semangat dan roh yang terkandung dalam Dasar Pendidikan Kebangsaan.Katanya lagi, berdasarkan sesi interaksi awal yang berlangsung dalam minggu ini, beliau cukup yakin dengan kemampuan, bakat dan kesungguhan jentera KPM yang melaksana dan menggubal dasar-dasar kementerian dan akan bersama-sama saya memikul amanah dalam melakar era baharu sektor pendidikan negara.


Perkara berkaitan MA63 akan diselesaikan dalam tempoh sebulan

KUCHING, 8 Disember- Perkara berkaitan Perjanjian Malaysia 1963 (MA63) akan menjadi keutamaan untuk diselesaikan dalam tempoh sebulan demi memperjuangkan hak rakyat Sarawak dan Sabah. Timbalan Perdana Menteri, Datuk Seri Fadillah Yusuf memaklumkan perkara itu kini di peringkat perbincangan bersama Menteri di Jabatan Perdana Menteri (Sabah dan Sarawak), Datuk Armizan Mohd Ali."Sudah pasti itu menjadi tumpuan utama saya di peringkat kerajaan negeri. Saya dan Datuk Armizan bersetuju untuk berjumpa dengan Ketua Menteri Sabah dan Sarawak untuk melihat keutamaan di peringkat negeri dapat diselesaikan dalam tempoh sebulan," katanya di sini.Tambah beliau, sekiranya terdapat perkara yang tidak dapat diselesaikan dalam tempoh sebulan, maka ia akan dibentangkan di peringkat Dewan Rakyat. Premier Sarawak Tan Sri Abang Johari Tun Openg turut menerima kunjungan hormat daripada Datuk Seri Fadillah berkata beliau bersama-sama empat lagi menteri daripada Gabungan Parti Sarawak (GPS) yang baharu dilantik di peringkat persekutuan.


RM271 juta perbelanjaan diperuntukkan bagi tahun 2023 - MAINS

NEGERI SEMBILAN, 8 Disember- Majlis Agama Islam Negeri Sembilan (MAINS) memperuntukkan sebanyak RM271 juta perbelanjaan untuk tahun hadapan hasil daripada zakat, wakaf serta sumber am.Menurut Pengerusi MAINS, Datuk Dr. Abdul Aziz Sheikh Abdul Kadir, MAINS mempertingkatkan perbelanjaan untuk 2023 terutama daripada hasil kutipan zakat bagi pelaksanaan aktiviti kebajikan di Negeri Sembilan.

(Pengerusi MAINS, Datuk Dr. Abdul Aziz Sheikh Abdul Kadir)

"Kita perlu ada dalam lingkungan RM50 juta, sebab kutipan zakat itu walaupun kita melipat gandakan usaha kita pasal bulan November, Disember adalah bulan yang orang banyak bayar zakat jadi kita harap beberapa hari tinggal untuk bulan Disember ini, kita akan dapat pertingkatkan.

"Jadi memang untuk tahun hadapan hanya tinggal seperti yang saya katakan tadi untuk keperluan kita dua tiga bulan pertama 2023, pasal kutipan biasanya rendah," katanya pada Taklimat Pencapaian MAINS kepada Yang di-Pertuan Besar Negeri Sembilan di Port Dickson.Dalam pada itu, Setiausaha MAINS Zainal Said memberitahu, pihaknya MAINS terus komited melaksana aktiviti kebajikan bagi membantu mereka yang memerlukan. "Kita sudah rancakkan aktiviti khususnya membantu golongan fakir miskin dengan program kesedaran dan dakwah, ini dapat kita pertingkatkan dengan maksimum dan kita dapat gunakan sebanyak mungkin dana zakat ini untuk kebajikan dan kebaikan umat Islam khususnya di negeri sembilan," katanya.


RTM perkasa kandungan, sampaikan mesej kerajaan dengan berkesan - Fahmi Fadzil

(Menteri Komunikasi dan Digital, Ahmad Fahmi Fadzil disambut oleh Ketua Setiausaha, Datuk Seri Mohammad Mentek dan Ketua Pengarah Penyiaran, Datuk Che Roslan Che Daud, sebaik tiba di wisma TV, RTM hari ini)

KUALA LUMPUR, 8 Disember- Jabatan Penyiaran (RTM) harus meneliti dan berusaha dalam menambah baik serta memperkasa kandungan di media tradisional dan platform dalam talian.Menurut Menteri Komunikasi dan Digital, Ahmad Fahmi Fadzil, ia bagi memastikan mesej kerajaan berkaitan dasar yang melibatkan kepentingan rakyat dapat disampaikan dengan lebih baik.Dengan cara ini, secara tidak langsung mesej yang ingin disampaikan oleh kerajaan berkaitan dasar yang melibatkan kepentingan rakyat dapat diterima dengan lebih meluas dan seterusnya menjadi tular di setiap platform.

(Menteri Komunikasi dan Digital, Ahmad Fahmi Fadzil bersama Ketua Setiausaha Kementerian Komunikasi dan Digital Datuk Seri Mohammad Mentek)

"Tapi apa yang saya lihat, bila kita hasilkan sesuatu kandungan itu, sebenarnya format yang berbeza, dan ini adalah satu perubahan besar kepada RTM."Maksudnya kita tidak lagi tengok tv tetapi kita melihat pada kandungan sama ada intipati yang dihasilkan melalui tv, radio atau media sosial itu sendiri memberi info dan impak kepada rakyat," katanya dalam sidang media selepas menghadiri taklimat dan membuat lawatan di Angkasapuri, Jabatan Penyiaran Malaysia hari ini. Turut hadir Ketua Setiausaha Kementerian Komunikasi dan Digital Datuk Seri Mohammad Mentek. Beliau juga berharap, warga di jabatan penyiaran akan lebih bersedia untuk melakukan perubahan dari segi kandungan yang kreatif, dan tidak tertakluk dengan set mahu pun konsep yang lama."Itu mungkin satu cabaran, setidak-tidaknya saya lihat pengurusan tertinggi jabatan penyiaran mahupun penerangan perlu ada kesediaan untuk menilai apa yang 'what work', 'what doesnt work', 'how can we do better'," katanya.Sementara itu, hak kebebasan bersuara di negara ini tetap dipertahankan namun ia haruslah berlandaskan kepada undang undang.Ahmaf Fahmi berkata, kebebasan berkenaan tidak harus sampai ke tahap menyebarkan fitnah dan mengeluarkan tohmahan yang tidak berasas.Beliau menegaskan, tetap mempertahankan prinsip kebebasan bersuara seperti yang diamalkannya sebelum ini."Saya sendiri sebagai seorang ahli politik, ahli parlimen dan seorang menteri memang pertahan hak bersuara, tetapi bila kita teliti undang-undang termasuk kanun keseksaaan dan akta komunikasi dan multimedia sebagai contohnya, ada batas-batas sekiranya dilakukan atau dilepaskan, tetap ada tindakan undang undang."Kita tidak mahu rakyat salah faham, saya akan pertahankan hak bersuara tetapi jangan sampai menyebarkan fitnah, mengeluarkan tohmahan tidak berasas. Biar kita cakap berasas termasuklah boleh pertahankan dalam mahkamah," katanya.Ahmad Fahmi berkata demikian dalam sidang media selepas menghadiri taklimat dan membuat lawatan ke Jabatan Penyiaran.Turut hadir, Ketua Setiausaha, Datuk Seri Mohammad Mentek dan Ketua Pengarah Penyiaran, Datuk Che Roslan Che Daud.Ahmad Fahmi memaklumkan, antara fokus kementeriannya kali ini adalah menjalinkan kerjasama erat dengan Suruhanjaya Komunikasi Multimedia (SKMM) dan penyedia platform media sosial.Langkah ini bagi memastikan hasrat kerajaan dalam menjaga hak kebebasan bersuara dan pada masa yang sama batas undang undang sentiasa diawasi dan dipatuhi.


Banjir kilat dijangka di lapan daerah di Perak, Selangor

KUALA LUMPUR, 8 Disember- Pusat Ramalan dan Amaran Banjir Negara (PRABN) Jabatan Pengairan dan Saliran (JPS) hari ini telah mengeluarkan notis kesiapsiagaan kemungkinan banjir kilat dalam tempoh 24 jam di lapan daerah di Perak dan Selangor.Di Perak, kawasan berisiko terjejas ialah Daerah Bagan Datuk (Pekan Simpang Empat serta kawasan sekitarnya), Daerah Hilir Perak (Changkat Jong serta kawasan sekitarnya), dan Daerah Perak Tengah (Pasir Salak, Pasir Panjang Hulu, serta kawasan sekitarnya).Di Selangor melibatkan Daerah Klang (Pekan Kapar dan kawasan sekitarnya), Daerah Hulu Langat (Hulu Langat dan kawasan sekitarnya), Daerah Kuala Langat (Pekan Jenjarom, Kelanang dan kawasan sekitarnya), Daerah Kuala Selangor (Pekan Bestari Jaya serta kawasan sekitarnya) serta Daerah Petaling (Petaling, Pekan Serdang serta kawasan sekitarnya).Notis yang dikeluarkan pada pukul 5.00 petang tadi itu adalah berdasarkan makluman ramalan hujan Jabatan Meteorologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS bahawa terdapat risiko banjir kilat di beberapa lokasi di negeri terbabit jika berlaku hujan lebat atau ribut petir yang signifikan.Sementara itu, MetMalaysia, dalam kenyataan berasingan, turut mengeluarkan ramalan cuaca signifikan bermula hari ini hingga Ahad ini bagi kawasan pantai timur dan utara Semenanjung.Berdasarkan analisis model-model cuaca, angin timuran kencang dijangka bertumpu di kawasan terbabit dan keadaan itu berpotensi menghasilkan hujan berterusan.

Sehubungan itu, MET Malaysia mengemaskini Amaran Hujan Berterusan (Waspada) yang melibatkan negeri Perak, Kelantan, Terengganu dan Pahang berkuat kuasa sehingga Sabtu ini.Orang awam dinasihatkan sentiasa merujuk laman web www.met.gov.my dan https://publicinforbanjir.water.gov.my atau semua media sosial rasmi jabatan terlibat bagi mendapatkan maklumat yang terkini dan sahih.


Kempen kesedaran Talasemia ‘NowyouSEEme 2.0’ tingkat literasi murid

KUALA LUMPUR, 8 Disember- Kempen ‘NowyouSEEme 2.0’ yang telah berlangsung selama lima bulan merupakan salah satu usaha Kementerian Kesihatan Malaysia (KKM) untuk meningkatkan literasi murid sekolah dan ibu bapa tentang penyakit Talasemia.Sempena sambutan Hari Talasemia Sedunia 2022, KKM bersama Kementerian Pendidikan Malaysia (KPM) telah bekerjasama dengan Hibiscus Petroleum Berhad dan sebanyak 70 buah sekolah di seluruh negara telah turut serta dalam program ini.

(Ketua Pengarah Kesihatan, Tan Sri Datuk Seri Dr Noor Hisham Abdullah / Foto Bernama)

Menurut Ketua Pengarah Kesihatan, Tan Sri Datuk Seri Dr Noor Hisham Abdullah, penyakit Talasemia merupakan salah satu penyakit genetik darah yang boleh diwarisi melalui gen Talasemia daripada ibu bapa. "KKM menganggarkan bahawa setiap seorang dari 20 rakyat di negara ini merupakan pembawa gen Talasemia dan sekiranya kedua-dua ibu bapa adalah pembawa gen Talasemia, berkemungkinan setiap kehamilan melahirkan bayi berpenyakit Talasemia adalah tinggi," katanya dalam kenyataan hari ini.Pesakit yang menghidap Talasemia tidak berupaya menghasilkan sel darah merah yang berkualiti dan kuantiti yang mencukupi. Dr Noor Hisham berkata, pesakit Talasemia perlu mendapatkan rawatan transfusi darah sehingga satu atau dua kali sebulan sepanjang hidup."Sehubungan dengan itu, kempen ‘NowyouSEEme’ ini memberi peluang lebih luas kepada murid dan warga sekolah menengah untuk mengenali dan memahami penyakit Talasemia melalui aktiviti yang dijalankan menerusi portal dalam talian dan secara bersemuka. "Capaian aktiviti di media sosial juga amat memberangsangkan yang mana sebanyak 20,000 jangkauan di Instagram dan 60,000 jangkauan di Facebook telah direkodkan," katanya.Selain itu, sebanyak 20,000 jumlah tontonan video di YouTube, dan sebanyak 40,000 tontonan video di Tiktok juga telah tercapai.Bagi memperkukuhkan kempen kesedaran tentang penyakit Talasemia ini, KKM ingin menyeru agar seluruh rakyat Malaysia untuk turut serta mempertingkatkan kesedaran untuk membendung penyakit Talasemia dan menjalankan ujian saringan genetik untuk mengenal pasti pembawa gen Talasemia. Pencegahan penyakit Talasemia ini penting kerana ia boleh membawa komplikasi kematian disebabkan oleh kesan anemia yang serius, kegagalan organ seperti jantung, dan jangkitan kuman.Pihak KKM juga ingin menzahirkan setinggi-tinggi penghargaan dan terima kasih kepada Kementerian Pendidikan Malaysia dan HibiscusPetroleum Berhad yang turut serta menjayakan kempen pada tahun ini.KKM berharap agar kerjasama padu ini diteruskan dalam usaha menyampaikan maklumat dan meningkatkan literasi masyarakat khususnya murid sekolah tentang penyakit Talasemia serta kepentingan mengetahui status Talasemia masing-masing.


Undang-undang kunci tayar MPKB disemak semula

KOTA BHARU, 8 Disember- Majlis Perbandaran Kota Bharu dan Bandaraya Islam perlu menyemak semula undang-undang kunci tayar kenderaan yang dijalankan sejak tahun 2000.  Peguam dari Tetuan Hisham Fauzi & Associates, Hisyam Fauzi berkata, ia berikutan tindakan yang dibuat oleh MPKB-BRI tidak sah terhadap kenderaan yang mempunyai tunggakan kompaun.

(Peguam dari Tetuan Hisham Fauzi & Associates, Hisyam Fauzi)

Beliau berkata, tindakan yang terkandung dalam Perintah 17, Perintah Pengangkutan Jalan (LKB) (MPKB) 2000 adalah ultra-vires iaitu bertentangan dengan seksyen 72(7) Akta Pengangkutan Jalan 1987.  Katanya, dalam konteks parkir kereta, undang-undang utama adalah Akta Pengangkutan Jalan 1987 dan undang-undang yang dibuat di peringkat Perintah Pengangkutan Jalan adalah undang-undang anak yang tertakluk kepada APJ.  Menurutnya, perintah pengangkutan jalan MPKB-BRI itu tidak mempunyai sebarang kebenaran untuk membuat undang-undang kecil berkaitan jalan raya malah APJ memperuntukkan bahawa perlu mendapat kebenaran bertulis dari menteri dan undang-undang itu diwartakan dalam gazet. "Dua isu utama, pertama ultra-vires sebab kunci tayar itu melebih kuasa dalam akta, kata yang boleh adalah denda, tetapi MPKB kunci itu satu, yang kedua ialah isu konsen menteri itu dua isu utama yang mahkamah buat senarai tadi,"katanya.Terdahulu, Mahkamah Rayuan Malaysia Putrajaya hari ini secara sebulat suara memutuskan bahawa undang-undang kunci tayar Majlis Perbandaran Kota Bharu (MPKB) adalah tidak sah kerana bertentangan (ultra-vires) dengan Akta Pengangkutan Jalan 1987 (Akta 333).  Keputusan itu dibuat berhubung kes seorang kerani di sebuah syarikat swasta di sini, yang kenderaannya dikunci tayar pada Julai 2019 atas kesalahan mempunyai tunggakan kompaun sebelum ini.  Hisyam mengetuai kumpulan peguam mewakili plaintif yang berusia 33 tahun itu berkata, kaedah yang betul untuk menyelesaikan isu tunggakan berkenaan, Pihak Berkuasa Tempatan (PBT) perlu bawa tuntutan itu ke mahkamah.


PM 10 individu tumpuan carian dalam “Year in Search 2022 Malaysia"

KUALA LUMPUR, 8 Disember- Perdana Menteri ke-10 Datuk Seri Anwar Ibrahim mengungguli carian bagi kategori individu yang menjadi tumpuan dalam “Year in Search 2022: Carian sohor kini teratas untuk Malaysia” selain Datuk Seri Najib Razak serta Datuk Seri Dr Ahmad Zahid Hamidi. “Perkara itu disebabkan PRU15 yang dijalankan pada November 2022,” jelas laporan dikeluarkan Google Malaysia.Bagi individu antarabangsa, pasangan selebriti Amber Heard dan Johnny Depp berada di tangga teratas carian. Tidak dilupakan juga insiden yang berlaku antara pelakon ‘Will Smith’ dan pelawak ‘Chris Rock’ pada Anugerah Akademi ke-94. Sementara itu, Bantuan Keluarga Malaysia menduduk tempat teratas dalam 10 carian teratas.Laporan itu menyatakan bantuan kewangan kekal menjadi tumpuan rakyat tatkala mereka mencari maklumat untuk mengesahkan kelayakan dalam menerima sebahagian daripada bantuan kerajaan dengan nilai keseluruhan sebanyak RM 8.2bilion.MySPR Semak’ pula di tempat ke-2, manakala ‘Keputusan PRU 15’ tempat ke-4, diikuti ‘MyUndi’ ke-5 dan carian ‘Anwar Ibrahim’ turut berjaya memasuki senarai 10 carian sohor kini teratas iaitu di kedudukan ke-8.“Pada bulan November, rakyat Malaysia keluar mengundi untuk Pilihan Raya Umum ke-15 negara dan carian paling popular memberi kami cerapan kepada maklumat yang dicari oleh rakyat Malaysia untuk mengambil bahagian dan kekal bermaklumat,” menurut laporan itu.

Setiap tahun, Google akan mengumpulkan detik -detik, individu serta perkara yang sering mencetuskan rasa ingin tahu pengguna melalui 'Year in Search' khususnya carian di Malaysia.“2022 merupakan tahun yang menyaksikan rakyat Malaysia keluar dari tempoh kekangan pendemik COVID-19 dan memberikan ruang kepada pengguna menerokai dunia luar dan mendapatkan informasi terkini dengan menggunakan carian Google,”jelas laporan itu.Carian lain yang turut tersenarai dalam carian tertinggi ialah Bantuan Peranti Siswa yang merupakan inisiatif Kementerian Komunikasi dan Multimedia, yang kini dikenali sebagai Kementerian Komunikasi dan Digital yang menyediakan peranti kepada pelajar daripada keluarga B40.Selaras minat kebanyakan masyarakat dunia, carian Piala Dunia 2022 turut tersenarai dalam carian paling popular dalam kategori sukan. Dalam meneroka maklumat dari luar negara, rakyat Malaysia turut mencari maklumat berkaitan pemergian Queen Elizabeth II, pada 8 September 2022.“Berita kesedihan itu turut dirasai hinggakan pengguna media sosial turut berkongsi hantaran mengenai kemangkatan baginda. Baginda Ratu memiliki legasinya yang luar biasa iaitu memerintah selama 7 dekad dalam monarki British,” merujuk laporan dikeluarkan Google Malaysia itu.Selain itu carian Genting Highlands mendahului senarai sohor selain pusat beli-belah LaLaport yang baru dibuka di Pusat Bandar Bukit Bintang serta pusat beli-belah Pavilion Bukit Jalil.Filem pecah panggung tempatan, ‘Mat Kilau’ pula mendahului senarai filem sohor seiring dengan sejarah yang tercipta sebagai filem terpantas mengutip RM47 juta dalam masa 11 hari.


Ancaman ikan asing di perairan Perak dipandang serius

TELUK INTAN, 8 Disember- Kerajaan Perak memandang serius ancaman ikan-ikan asing yang terdapat di perairan sungai negeri itu.  Exco Pembangunan Luar Bandar, Perladangan, Pertanian dan Industri Makanan Negeri, Datuk Mohd Zolkafly Harun berkata, kehadiran ikan asing daripada pelbagai benua di perairan sungai negeri Perak merupakan ancaman utama kepada pemuliharaan biodiversiti kerana ianya bersifat pemangsa.  Jelasnya Jabatan Perikanan Negeri telah menerima banyak maklumat menerusi laporan media dan aduan awam mengenai kehadiran spesies ikan asing yang boleh menjangkau saiz gergasi seperti ikan 'Baung Ekor Merah Asia' dan ikan 'Keli Afrika'

"Beberapa langkah telah diambil oleh Jabatan Perikanan dan jabatan agensi bagi menyekat, mengurangkan ataupun mengenakan tindakan yang bersesuaian dengan akta undang-undang dan sebagainya."Perkara itu membolehkan pelepasan spesis ikan asing ini dapat dikawal supaya dapat menjaga ikan ikan asli yang berada di perairan umum, khususnya sungai di Perak," jelasnya selepas menyempurnakan perasmian Jeti Nelayan Darat Sungai Kerawai, Teluk Intan. Tambahnya lagi, langkah untuk mengawal atau menyekat kehadiran spesies ikan asing adalah penting bagi memastikan pendapatan nelayan darat tidak terjejas.  Dalam majlis sama turut diadakan penyampaian sijil The Malaysia Book of Records sempena kejayaan Program Pelepasan Benih Ikan dan Udang di Perairan Umum Negeri Perak.


Projek PEH bantu tangani peningkatan kos sara hidup

(Menteri Besar Perlis, Mohd Shukri Ramli ditemu bual media selepas melancarkan Projek Pertanian Pemacu Ekonomi Hidroponik di Kompleks Pertanian Bukit Temiang, Beseri, Perlis)

BESERI, 8 Disember - Sejumlah RM750,000 disalurkan kerajaan negeri Perlis di bawah projek jaminan bekalan makanan, pelancongan serta pemeliharaan dan pemuliharaan alam sekitar.  Peruntukan ini memberi manfaat kepada 125 peserta yang dipilih daripada 15 kawasan Dewan Undangan Negeri bagi melaksanakan Projek Pertanian Pemacu Ekonomi Hidroponik (PEH). Menteri Besar Perlis, Mohd Shukri Ramli memaklumkan, projek ini memberi tumpuan kepada golongan asnaf, golongan berpendapatan rendah B40 dan belia berumur 18 hingga 40 tahun. Usaha ini bagi menggalakkan penduduk untuk menanam dan mengeluarkan sendiri bahan makanan yang sihat dan selamat bagi menampung keperluan harian. Selain itu juga, ianya juga bagi mengurangkan kos belanja dapur dan kos sara hidup serta meningkatkan pendapatan dan ekonomi isi rumah seterusnya menjadi sumber pendapatan keluarga.

(Menteri Besar Perlis, Mohd Shukri Ramli melancarkan Projek Pertanian Pemacu Ekonomi Hidroponik di Kompleks Pertanian Bukit Temiang, Beseri, Perlis)

"Satu projek yang cukup baik untuk memastikan bekalan makanan, membantu rakyat yang kurang mampu untuk menyediakan bekalan makanan yang bersih dan berzat lah, jadi kita harap keseluruhan rakyat ini akan dapat menerima projek yang seumpama ini dan positifkan semua perkara yang kita buat dan membantu kerajaan negeri di bawah Jabatan Pertanian untuk melaksanakan projek yang seumpama ini lah," kata beliau ketika ditemui media pada Majlis Pelancaran Projek Pertanian Pemacu Ekonomi Hidroponik di Kompleks Pertanian Bukit Temiang, di sini hari ini. Setiap peserta yang terlibat dapat menghasilkan sebanyak 73.2 kilogram sayuran sawi bagi setiap pusingan tanaman dengan anggaran hasil mencecah hampir RM300. Secara keseluruhannya, hasil sayuran berdaun dapat dituai bagi setiap pusingan ialah sebanyak 9.15 metrik tan dengan nilai pengeluaran sebanyak RM36,600, manakala bagi 10 pusingan disasarkan sebanyak 91.5 metrik tan dengan nilai RM366,000.


Jangan salah guna kebebasan bersuara di media sosial

(Cheng Shi Yi Bai He bersama ayahnya ketika mererima sijil penghargaan atas khidmat bakti kepada masyarakat di sekitar Sungai Petani)

SUNGAI PETANI, 8 Disember- Salah satu tiang demokrasi moden, di mana hak-hak sivil diakui dan dihargai sebagai penting untuk pertumbuhan dan kebahagiaan peribadi, adalah hak untuk menyatakan diri secara bebas.  Perkembangan Internet terutama media sosial membolehkan orang ramai berkongsi pendapat mereka secara terbuka.  Terdapat pelbagai sudut pandangan mengenai topik sama ada perlu menggalakkan kebebasan bersuara secara aktif dalam talian atau tidak.

(Cheng Shi Yi Bai He (bercermin mata), ketika menyertai program bantuan kepada golongan yang kurang berkemampuan di sekitar Sungai Petani)

Bagi pelajar Fakulti Perniagaan dan Komunikasi, Universiti Malaysia Perlis (UNIMAP), Cheng Shi Yi Bai He, media sosial perlu dijadikan sebagai platform untuk menyemai rasa kasih dan sayang serta memupuk perpaduan dan keharmonian dikalangan masyarakat tanpa mengira perbezaan kaum, agama dan budaya serta latar belakang politik.  Walaupun kebebasan bersuara dibenarkan dalam amalan demokrasi, namun media sosial tidak seharusnya menjadi medan untuk menimbulkan kebencian antara satu sama lain dan menyebarkan propaganda tanpa kawalan yang boleh memecahbelahkan perpaduan rakyat.  Beliau berkata perlu ada had tentang apa yang boleh diperkatakan di media sosial kerana terdapat banyak komen yang menyebarkan maklumat palsu dan mesej ganas yang tidak baik khususnya untuk golongan remaja.  Beliau yang juga aktivis pelajar berasal dari Sungai Korok, Pinang Tunggal di sini berkata, penapisan perlu dilakukan bagi menyekat penyebaran maklumat atau kenyataan yang dikategorikan sebagai berbahaya khususnya kepada komuniti setempat.  “Pada pendapat saya, semua pihak boleh mengatakan apa yang mereka mahu di media sosial. Kita boleh berkongsi idea kita melalui media sosial, tetapi kita tidak sepatutnya menghantar apa-apa yang menyalahi undang-undang atau berbahaya melaluinya,” katanya.  Katanya, setiap orang mempunyai kewajipan untuk memastikan rangkaian kehidupan yang bersih supaya semua boleh menggunakan media sosial dengan cara yang berfaedah.  Semalam, Menteri Komunikasi dan Digital, Fahmi Fadzil berkata, Jawatankuasa Khas Menangani Berita Palsu yang ditubuhkan pada 1 Disember lepas akan memberi penekanan kepada aspek komunikasi terutama pengurusan menangani penyebaran berita palsu.  Beliau berkata, jawatankuasa tersebut akan memantau hantaran palsu di media yang dilihat mempunyai kesan negatif terhadap sistem politik, ekonomi, sosial, budaya, agama, keselamatan dan kedaulatan negara.  Katanya, sebanyak 2,113 kandungan video di aplikasi media sosial TikTok telah disekat secara automatik kerana didapati melanggar Garis Panduan Komuniti platform media sosial tersebut.  Sebanyak 857 video disekat dari tarikh 12 November hingga 18 November 2022 dan 130 video disekat syarikat tersebut pada hari pengundian iaitu pada 19 November lepas.


Penjawat awam wajar diberi bonus satu bulan setengah gaji - Cuepacs

KUALA LUMPUR, 8 Disember- Kongres Kesatuan Pekerja-pekerja Di Dalam Perkhidmatan Awam (Cuepacs) berharap kerajaan pimpinan Perdana Menteri Datuk Seri Anwar Ibrahim memberikan bonus minimum satu bulan setengah gaji kepada penjawat awam menerusi Bajet 2023.Presiden Ceupacs, Datuk Adnan Mat berkata ini kerana kali terakhir penjawat awam menerima bonus satu setengah bulan gaji atau minimum RM1,500 adalah pada 2012 dan selepas itu hanya diberikan bantuan khas kewangan."Cuepacs yakin Perdana Menteri boleh melihat perkara ini melalui Bajet 2023 yang akan dibentangkan semula kelak dengan sekurang-kurangnya bonus satu setengah bulan gaji wajar diberikan kepada penjawat awam."Perkara ini pernah dilakukan Perdana Menteri (Anwar) ketika menjadi Menteri Kewangan suatu ketika dahulu," katanya dalam kenyataan hari ini.Selain itu, Adnan berkata Cuepacs mencadangkan kerajaan untuk memberikan dua kali Kenaikan Gaji Tahunan (KGT) khas untuk semua penjawat awam berikutan peningkatan harga barangan yang mencengkam ketika ini."KGT khas RM100 tidak mencukupi untuk menampung kos sara hidup dengan belian barangan asas dianggarkan meningkat kepada RM115 berdasarkan kajian daripada Jabatan Perangkaan Malaysia. Kajian dilaksanakan sendiri Cuepacs mendapati kos perbelanjaan bagi pembelian barangan asas meningkat RM140 sebulan," katanya.Justeru beliau berkata pemberian dua kali KGT khas itu boleh membantu penjawat awam untuk menikmati kualiti hidup lebih baik pada masa hadapan.Adnan turut berharap kerajaan memperkenalkan sistem saraan baharu untuk perkhidmatan awam melalui Bajet 2023 dengan penetapan gaji minimum bermula RM1,800 sebulan.Menurutnya, sistem saraan perkhidmatan awam ketika ini adalah berdasarkan Sistem Saraan Malaysia (SSM) pada 2002 yang hanya ditambah baik apabila Sistem Saraan Baharu Perkhidmatan Awam (SBPA) yang diperkenalkan pada 2012 telah dibatalkan.

"Sepatutnya kerajaan memperkenalkan sistem saraan baharu setiap 10 tahun bagi memastikan ia sesuai digunakan mengikut persekitaran ekonomi semasa negara. Adalah tidak relevan untuk perkhidmatan awam menggunakan sistem saraan yang hanya ditambah baik sahaja serta telah berusia lebih 20 tahun," katanya.Beliau berkata sistem saraan baharu itu juga sesuai dengan sasaran kerajaan melalui Rancangan Malaysia ke-10 untuk menjadikan negara berpendapatan tinggi menjelang 2025.Isnin lepas, Anwar berkata Bajet 2023 akan diteliti semula dan diubah suai dengan mengambil kira pandangan daripada Kementerian Kewangan (MOF) serta Kabinet Kerajaan Perpaduan yang baharu malah beliau memberi ruang kepada MOF serta jemaah menteri bagi menambah baik Bajet 2023 sedia ada. -BERNAMA


MDJ kerjasama dengan SKMM, agensi berkaitan tangani penyebaran berita palsu

(Suasana Persidangan Dewan Undangan Negeri Johor yang berlangsung di Bangunan Sultan Ismail, Kota Iskandar hari ini/ Foto BERNAMA)

JOHOR BAHRU, 8 Disember - Kerajaan negeri Johor menerusi Media Digital Johor (MDJ) akan bekerjasama dengan Suruhanjaya Komunikasi dan Multimedia Malaysia (SKMM) dan beberapa agensi lain bagi tujuan mengesan dan mengenal pasti pihak atau individu tidak bertanggungjawab yang menyebar luas berita palsu.  Exco Pendidikan, Penerangan dan Komunikasi, Norlizah Noh berkata kerjasama itu bertujuan memperkasa proses perundangan.  Antara agensi terlibat adalah Cyber Security Malaysia, Jabatan Perlindungan Data Peribadi (JPDP) dan Polis Diraja Malaysia (PDRM).  "Beberapa sesi perbincangan akan diadakan bersama pemegang-pemegang taruh berkaitan untuk mencapai satu bentuk kerjasama yang dapat diguna pakai bagi tujuan membendung bukan sahaja berita palsu, malah juga dari segi perundangan yang boleh dikuatkuasa kepada pesalah-pesalah siber ini," kata beliau pada sesi penggulungan persidangan DUN Johor di Bangunan Sultan Ismail,Kota Iskandar, di sini, hari ini.

(Norlizah Noh berucap pada sesi penggulungan persidangan DUN Johor di Bangunan Sultan Ismail,Kota Iskandar, Johor Bahru)

Beliau merujuk kepada cadangan Datuk Mohamad Najib Samuri (BN-Parit Yaani) agar MDJ diberikan tugas yang lebih mencabar, dalam berperanan untuk menangani isu maklumat tidak sahih. MDJ yang dilancarkan pada 19 Oktober tahun ini, merupakan sebuah jabatan kerajaan negeri yang berperanan sebagai pusat hebahan, yang mengurus dan menyelaras perkongsian maklumat berkaitan hebahan dasar, inisiatif serta program rasmi kerajaan negeri termasuk rakyat dan negeri Johor menerusi platform media sosial.Dalam perkembangan lain, Norlizah (BN-Johor Lama) berkata sejumlah 16 menara telekomunikasi sudah siap dibangunkan sekali gus memberi liputan kepada telekomunikasi dan internet kepada 16 buah kampung orang asli di Johor.  Manakala 13 menara lagi sedang dalam pelaksanaan yang memberi manfaat kepada 4,078 penduduk di 14 buah kampung orang asli negeri itu.


Dua PPS ditutup di Pahang

LIPIS, 8 Disember- Dua Pusat Pemindahan Sementara (PPS) masing-masing melibatkan sebuah PPS di daerah Lipis dan Raub ditutup sepenuhnya petang tadi.  PPS terbabit ialah Masjid Kampung Beletik, Lipis yang sebelum ini menempatkan 171 penduduk dan Balairaya Kampung Chenua, Raub.  Menurut kenyataan yang dikeluarkan Sekretariat Jawatankuasa Pengurusan Bencana Daerah, PPS terbabit ialah Masjid Kampung Beletik yang dibuka sejak awal pagi semalam ditutup pada pukul 3.00 petang tadi.

Manakala, Balairaya Kampung Chenua yang dibuka pada pukul 1.30 pagi tadi ditutup pada pukul 2.00 petang.  Bagaimanapun, setakat pukul 4.00 petang tadi, PPS SK Lubuk Kulit masih dibuka bagi menempatkan 49 penduduk terjejas yang terdiri daripada 18 keluarga.


3,743 kenderaan diperiksa dalam Operasi Rentas Sempadan JPJ Zon Selatan

SEREMBAN, 8 Disember - Sejumlah 3,743 kenderaan telah diperiksa dan 820 kenderaan diambil tindakan dalam Operasi Rentas Sempadan Jabatan Pengangkutan Jalan (JPJ) Zon Selatan.  JPJ Negeri Sembilan bekerjasama dengan JPJ Johor dan JPJ Melaka menjalankan Operasi Rentas Sempadan JPJ Zon Selatan bermula 6 Disember lalu dan berakhir hari ini.  Menurut Pengarah JPJ Negeri Sembilan, Hanif YusabraYusuf, sebanyak 700 notis dikeluarkan atas pelbagai kesalahan menerusi operasi khas itu.  "Sebanyak 700 saman telah kita keluarkan yang mana melibatkan kes lebih muatan sebanyak 202 notis, gagal patuhi lampu isyarat merah 164, tidak memakai tali pinggang keledar 18 kes, tidak pakai topi keledar 85 kes, menggunakan telefon bimbit 7 kes, memotong barisan sebanyak 171 kes selain menggunakan rondaan dan juga sekatan jalan raya kami juga kali ini menggunakan aset dron dalam mengesan kesalahan yang melibatkan potong barisan dan juga langgar lampu merah," kata beliau pada sidang media sempena Operasi Rentas Sempadan di Hentian Rehat dan Rawat (Arah Seremban), di sini hari ini.

(Pengarah JPJ Negeri Sembilan, Hanif YusabraYusuf bercakap pada sidang media sempena Operasi Rentas Sempadan di Hentian Rehat dan Rawat Arah Seremban)

Selain itu, kesalahan tiada lesen memandu kompeten paling banyak dikesan sepanjang operasi iaitu sebanyak 158 kes.  Seramai 79 anggota yang terdiri daripada JPJ Negeri Sembilan dengan 54 anggota, JPJ Melaka dengan 12 anggota dan JPJ Johor, 13 anggota ditugaskan untuk operasi berkenaan.


Sedia beri kerjasama penuh, tiada apa nak disorokkan - Tengku Zafrul

KUALA LUMPUR, 8 Disember- Kerjasama penuh akan diberikan kepada Suruhanjaya Pencegahan Rasuah Malaysia (SPRM) berhubung dakwaan salah guna dana RM600 bilion ketika pandemik COVID-19.Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz memberi jaminan tiada perkara yang akan disembunyikan, sekiranya SPRM memanggil untuk siasatan."Setakat ini tiada panggilan daripada SPRM, sekiranya dipanggil saya akan beri kerjasama penuh. Tiada apa yang nak disorokkan," katanya.

(Tengku Datuk Seri Zafrul Tengku Abdul Aziz)

Beliau berkata demikian selepas melancarkan kenderaan elektrik (EV) BYD ATTO 3, di sini hari ini.Terdahulu, Perdana Menteri, Datuk Seri Anwar Ibrahim menyatakan pegawai Kementerian Kewangan mengesahkan ada pelanggaran serius prosedur berhubung dakwaan perbelanjaan hampir RM600 bilion ketika pentadbiran kerajaan diterajui Tan Sri Muhyiddin Yassin.

Berita berkaitanIsu RM600 bilion, jangan cabar kerajaan - PM


Pemerkasaan seni penulisan murid sekolah serlah potensi di persada global

SELANGOR, 8 Disember- Pemerkasaan karya seni penulisan dalam kalangan murid sekolah perlu dipertingkat dari semasa ke semasa agar pengkaryaan mereka mampu pergi ke persada antarabangsa.Menurut Menteri Pendidikan, Fadhlina Siddiq bermula dengan pengkaryaan di peringkat sekolah, murid perlu lebih bersedia dan ia mampu direalisasikan melalui perancangan dan strategi yang jelas.

"Karya mereka boleh dijadikan bahan bacaan tambahan di sekolah-sekolah rendah serta kolaboratif dengan pelbagai pihak dapat mengangkat kejayaan sekolah dengan lebih cemerlang."Melihat banyak hasil seni pelajar dari Sekolah Seni Malaysia Kuala Lumpur, tidak mustahil Sekolah Seni Malaysia Kuala Lumpur (SSemKL) akan berfungsi sebagai pusat rujukan penghasilan karya seni dalam kalangan murid," katanya ketika berucap di Majlis Pelancaran Buku Cerita Nukilan Murid-murid Sekolah Seni Malaysia Kuala Lumpur (SSemKL) di Shah AlamKatanya lagi, pencapaian murid-murid ini dalam bidang penulisan Bahasa Inggeris dan seni visual juga amat membanggakan.


Perkhidmatan LRT dijangka lebih stabil menjelang suku ketiga tahun 2023

KUALA LUMPUR, 8 Disember- Perkhidmatan Transit Aliran Ringan (LRT) Laluan Kelana Jaya dijangka akan lebih stabil dan mencapai mutu perkhidmatan yang lebih cemerlang menjelang suku ketiga tahun hadapan.Menurut Menteri Pengangkutan, Anthony Loke bilangan tren yang beroperasi akan ditambah kepada 56 set secara berperingkat untuk mencapai kekerapan tren sebanyak tiga minit sekali.

(Menteri Pengangkutan, Anthony Loke, ketika sidang media lawatan kerja ke Prasarana Malaysia Berhad, hari ini)

"Ketika ini 38 tren set yang beroperasi. Kekerapan lima minit satu yang tidak memuaskan kita sebagai pengguna, sepatutnya kena optima masa kekerapa tren hanya tiga minit bagi satu tren, itu adalah sasaran untuk kita mencapai tiga minit, dimana kita memerlukan 48 tren set yang boleh beroperasi. Sekarang beroperasi hanya 38 tren, lagi 18 tren sedang dalam penyelenggaraan,"katanya kepada pemberita dalam sebuah sidang media lawatan kerja ke Prasarana Malaysia Berhad.Tambah beliau, pihak Prasarana juga telah membeli 19 set tren yang mana set pertama bakal beroperasi menjelang Ogos tahun hadapan.Sementara itu, laporan penuh hasil siasatan gangguan perkhidmatan 16 stesen Transit Aliran Ringan (LRT) Laluan Kelana Jaya pada bulan lalu akan diumumkan dalam tempoh dua minggu lagi.Menteri Pengangkutan, Anthony Loke menjelaskan, laporan awal yang dijalankan oleh sebuah syarikat bebas telah dikemukakan kepada kementerian."Saya telah meminta prasarana untuk membuat laporan itu secara terbuka kepada orang ramai bila siap, itu perlu dikemukan kepada orang awam supaya kita mengetahui apa punca berlaku sehingga 16 stesen terpaksa ditutup, dan apa pelan tindakan yang akan dan sedang diambil untuk memastikan perkhidmatan lancar dan tidak tergendala," katanya.Manakala bagi proses perolehan sedang dijalankan dan penanugerahan kontrak akan diberikan pada Februari tahun hadapan untuk menggantikan semua lif yang rosak di stesen-stesen LRT, MRT dan Monorel. Jelas Menteri Pengangkutan, Anthony Loke petugas dan polis bantuan di stesen-stesen yang terlibat telah diarahkan untuk memberi bantuan kepada golongan OKU yang menggunakan perkhidmatan tren."Semua petugas dan polis bantuan diarahkan memberi bantuan kepada penumpang OKU, contoh untuk mereka pergi ke platform,  naik tangga dan sebagainya. Saya tahu itu agak tidak selesa, jadi kita akan percepat proses pembaikan semua yang bermasalah, ketika ini kita tiada pilihan lain," katanya.Selain itu, pihak Prasarana juga telah menempah alat ganti sebanyak 192 unit susur tangan (handrail) dan 22 unit rantai (step chain) untuk membaiki eskalator yang rosak.


Rafizi gariskan beberapa keutamaan pada minggu pertama sebagai menteri

KUALA LUMPUR, 8 Disember- Menteri Ekonomi yang baru dilantik, Mohd Rafizi Ramli hari ini menggariskan beberapa keutamaan pada minggu pertama bagi kementerian yang diterajuinya.Beliau berkata perkara pertama ialah mengenali dengan dekat semua pegawai tertinggi Kementerian Ekonomi, yang merupakan pasukannya dan nadi untuk memperbaiki ekonomi negara.

Menerusi ciapan di laman Twitternya hari ini, katanya keutamaan lain ialah mendalami kedudukan ekonomi semasa dan unjurannya.Selain itu, katanya beliau akan turut menyusun perancangan kementerian untuk tempoh enam bulan dan menyusun program yang berimpak besar dengan cepat.-BERNAMA


JPS keluar notis kesiapsiagaan kemungkinan berlaku banjir kilat

KUALA LUMPUR, 8 Disember - Jabatan Pengairan dan Saliran (JPS) mengeluarkan notis kesiapsiagaan mengenai kemungkinan berlaku banjir kilat dalam tempoh 24 jam. Ia melibatkan beberapa kawasan di negeri Perak, Selangor, Johor, Kedah dan Sarawak.JPS menerusi kenyataan memaklumkan, notis yang dikeluarkan berdasarkan makluman ramalan hujan Jabatan Metereologi Malaysia, sistem Southeastern Asia-Oceania Flash Flood Guidance System dan model ramalan banjir JPS.

Kesemua sistem tersebut memberi maklumat mengenai risiko banjir kilat di beberapa lokasi jika berlaku hujan lebat atau ribut petir yang signifikan.Di Perak, kawasan berisiko terjejas ialah Daerah Batang Padang, Daerah Larut, Matang dan Selama, Daerah Mualim serta Daerah Perak Tengah.Di Selangor, ia melibatkan Hulu Selangor, Klang dan Kuala Selangor serta di Yan, Kedah dan Muar, Johor.


Nama Kementerian Pelancongan, Seni dan Budaya dikekalkan

(Keunikan Malaysia sebagai sebuah negara majmuk dan penuh kepelbagaianakan terus terus dipelihara)

KUALA LUMPUR, 8 Disember- Mesyuarat Kabinet pertama Kerajaan Perpaduan semalam, memutuskan untuk mengekalkan nama Kementerian Pelancongan, Seni dan Budaya (MOTAC).Pada masa sama, MOTAC optimis untuk terus sentiasa memainkan peranan utamanya memberi tumpuan bukan sahaja terhadap perkembangan sektor pelancongan.Malah terhadap kesenian dan kebudayaan yang merupakan khazanah penting negara.Dalam satu kenyataan media, MOTAC juga memberi jaminan untuk terus mengamalkan dasar pintu terbuka selain bersedia mengadakan sesi libat urus dengan semua pihak.Keunikan Malaysia sebagai sebuah negara majmuk dan penuh kepelbagaian juga akan terus dipelihara.Menterinya, Datuk Seri Tiong King Sing menyatakan pihaknya akan memastikan pelancongan, seni dan budaya negara dapat dipromosi dan dipopularkan di luar negara melalui pelbagai medium, selari perkembangan teknologi semasa.Sekali gus, dapat menyumbang kepada perkembangan industri pelancongan, seni dan budaya di Malaysia, seterusnya memberi limpahan manfaat kepada masyarakat serta negara.

(Datuk Seri Tiong King Sing/Foto fail Bernama)

Beliau turut menyampaikan penghargaan dan ucapan terima kasih kepada pemain industri dan semua pihak yang menyumbang pandangan serta buah fikiran ke arah menambahbaik industri pelancongan, seni dan budaya di negara ini. Antaranya, pakar-pakar profesional, berpengetahuan, berkemahiran tinggi, kreatif dan berbakat besar dalam sektor kebudayaan seperti penari tarian tradisional dan pensyarah yang memainkan peranan penting dalam membawa industri pelancongan, seni dan budaya ke tahap yang lebih tinggi, bersinar dan gah di peringkat global.


Banjir di Perak: PPS ditutup, penduduk terjejas dibenarkan pulang

TELUK INTAN, 8 Disember - Satu-satunya pusat pemindahan sementara (PPS) yang dibuka bagi menempatkan lima buah keluarga di Hilir Perak, ditutup hari ini. Pegawai Daerah Hilir Perak, Saidi Shaari berkata Dewan Serbaguna Kampung Padang Tembak Teluk Intan ditutup pada pukul 11 pagi tadi selepas 29 penduduk terjejas banjir dibenarkan pulang ke rumah.  Penutupan itu dibuat selepas mendapat nasihat dan meneliti keadaan kawasan berlaku bencana banjir yang telah beransur baik.

PPS tersebut sebelum ini dibuka pada 28 November lalu selepas enam buah kampung di kawasan tersebut dilanda banjir.  Kampung tersebut adalah Kampung Batu 7, Lorong Mesra; Batu 9, Simpang Tiga; Lorong Kedah; Lorong Sidang Osman; Batu 8 dan Kampung Gloster.


Pelaksanaan Kertas Putih Pertahanan penting perkasa kedaulatan negara

KUALA LUMPUR, 8 Disember- Pelaksanaan Kertas Putih Pertahanan, penting dalam memperkasa kepentingan dan kedaulatan negara. Ia khususnya dalam mendepani isu-isu dalaman dan antarabangsa. Pandangan itu disuarakan Pengarah Pusat Pengajian Perang Saraf Media dan Komunikasi, Kolej Pengkomputeran, Informatik dan Media UiTM, Dr. Suhaimee Sahar.

Beliau berpendapat beberapa isu yang boleh menggugat keselamatan negara harus dilihat secara holistik. Ini supaya satu pelan tindakan dapat diwujudkan secara spesifik mengenai hala tuju dan perancangan perolehan aset Angkatan Tentera Malaysia (ATM). "Kita ada satu visi pertahanan negara iaitu Malaysia yang selamat, berdaulat dan makmur. Ini adalah amat penting bagi memastikan bahawa bukan sahaja keselamatan negara, sama ada di lautan, darat haruslah diperkasakan. "Isu ini sentiasa dalam bentuk yang kompleks dan dinamik, bagaimana hubungan antara luar negara berlaku, ini diambilkira agensi pertahanan dalam memastikan keselamatan kita, keharmonian negara dan paling penting keutuhan wilayah dapat dikekalkan dan dijaga rapi," katanya.Beliau menyatakan berkata demikian dalam rancangan terbitan RTM.


Banjir di Pahang, lapan PPS ditutup

RAUB, 8 Disember- Lapan Pusat Pemindahan Sementara (PPS) yang dibuka di Raub, ditutup sepenuhnya pada pukul 9.00 pagi tadi. Kesemua 248 penduduk terjejas melibatkan 69 keluarga dibenarkan kembali ke kediaman masing-masing.Bagaimanapun, menurut kenyataan yang dikeluarkan Sekretariat Jawatankuasa Pengurusan Bencana Daerah Raub, PPS Balairaya Kampung Chenua yang dibuka pada pukul 1.30 pagi tadi, masih menempatkan 14 penduduk terjejas, terdiri daripada 6 keluarga.  Namun pihaknya memaklumkan, PPS terbabit juga akan ditutup dalam masa terdekat susulan air banjir telahpun surut.

(Kesemua 248 penduduk yang berlindung di lapan PPS di Raub telah dibenarkan kembali ke kediaman masing-masing)

Sementara itu, di daerah Lipis, PPS Sekolah Budu telah ditutup pukul 9.30 pagi tadi.Manakala PPS Masjid Kampung Beletik masih menempatkan 171 penduduk dan SK Lubuk Kulit 49 penduduk.


Penubuhan JETCO di Singapura, pacu pelaburan langsung asing ke Johor

JOHOR BAHRU, 8 Disember- Penubuhan Pejabat Ekonomi, Pelancongan dan Kebudayaan Johor (JETCO) di Singapura pada tahun ini membuahkan hasil apabila berjaya menyumbang kepada pelaburan langsung asing ke Johor.  Exco Pelaburan, Perdagangan dan Hal Ehwal Pengguna, Lee Ting Han berkata kejayaan itu turut dibantu Lembaga Pembangunan Pelaburan Malaysia (MIDA) dan Invest Johor. Sehingga Jun lalu, RM6.67 bilion diterima hasil sektor pembuatan, dengan RM5.65 bilion merupakan pelaburan langsung asing.  "Dan daripadanya hampir 70 peratus iaitu RM4 bilion adalah dari Singapura dan untuk gerak kerja tahun ini JETCO telah pun mengadakan 15 siri perbincangan dengan pelbagai agensi di Singapura dan juga mengadakan tiga siri suai kenal untuk membawa para pelabur dari Singapura datang ke Johor," katanya.

(Lee Ting Han pada persidangan DUN Johor hari ini)

Beliau berkata demikian ketika menjawab soalan tambahan pada persidangan Dewan Undangan Negeri (DUN) Johor di Bangunan Sultan Ismail, Iskandar Puteri.

Justeru, kerajaan Johor akan bergiat aktif untuk menarik pelaburan dari Singapura.


Jalan di Pulau Pinang ditutup sempena maraton Ahad ini

GEORGE TOWN, 8 Disember- Beberapa jalan di Pulau Pinang akan ditutup dan dilencongkan sempena acara larian Maraton Antarabangsa Jambatan Pulau Pinang (PBIM) yang melibatkan jarak sepanjang 42 kilometer (km) pada Ahad ini.Timbalan Ketua Polis Pulau Pinang Datuk Fisol Salleh berkata acara larian itu, akan melalui jalan di kawasan Persiaran Bayan Indah, Lebuhraya Tun Dr Lim Chong Eu, sepanjang laluan Jambatan Pulau Pinang dan Perai."Penutupan dan lencongan akan ditutup secara berperingkat bermula 11 malam Sabtu (10 Disember) hingga 10 pagi Ahad (11 Disember) dan seramai 300 pegawai serta anggota polis akan terlibat membantu penganjur dalam penugasan bagi melancarkan acara dan lalu lintas sepanjang tempoh tersebut."Bagi daerah Timur Laut, jalan yang akan ditutup ialah sepanjang Lebuhraya Tun Dr Lim Chong Eu iaitu dari Persimpangan Jalan Sungai Pinang ke Persiaran Bayan Indah, dan dari Georgetown menghala ke Bayan lepas serta Jambatan Pulau Pinang," katanya pada sidang media di sini hari ini.Fisol berkata bagi daerah Barat Daya pula, semua jalan yang ditutup tertumpu di kawasan Quensbay dan Lebuhraya Tun Dr Lim Chong Eu menghala ke Georgetown, manakala semua kenderaan yang menghala ke Lapangan Terbang Antarabangsa Pulau Pinang (LTAPP) dan Batu Maung, akan dilencongkan ke Jalan Sultan Azlan Shah.Beliau berkata di daerah Seberang Perai Tengah pula, kenderaan yang mahu ke bahagian pulau iaitu dari Lebuhraya Utara Selatan, akan dilencongkan ke Jambatan Sultan Abdul Halim Mu’adzam Shah.

(Datuk Fisol Salleh/Foto Fb PDRM Pulau Pinang)

Fisol berkata pengguna jalan raya yang bercadang menggunakan jalan-jalan terlibat, diminta merancang perjalanan lebih awal dan menggunakan jalan atau laluan alternatif yang lain serta mematuhi arahan pihak polis yang bertugas, kerana pihaknya menjangkakan aliran trafik meningkat berikutan musim cuti sekolah dan terdapat beberapa acara besar di bahagian pulau."Orang ramai yang ingin menyaksikan atau menyertai PBIM, dinasihatkan meletakkan kenderaan di kawasan yang disediakan oleh penganjur, malah mereka juga dinasihatkan menggunakan sistem pengangkutan awam yang disediakan oleh pihak penganjur bagi mengelakkan kesesakan," katanya.Beliau berkata pengguna jalan raya juga boleh menggunakan aplikasi waze untuk mendapatkan laluan alternatif, kerana pihak polis telah bekerjasama dengan pengendali aplikasi tersebut berhubung penutupan jalan sepanjang acara PBIM tersebut.PBIM acara sukan tahunan terbesar di utara Semenanjung membuat kemunculan semula dengan larian fizikal tahun ini, selepas berehat selama dua tahun dan difahamkan seramai 26,000 peserta telah mendaftar.Kategori perlumbaan termasuk Marathon Penuh (42km), Half Marathon (21km) dan Larian 10km (Terbuka/Junior).-BERNAMA


30 pemandu kenderaan warga Thailand dikompaun serta merta

PADANG BESAR, 8 Disember - Jabatan Pengangkutan Jalan (JPJ) Negeri Perlis mengkompaun serta merta 38 orang pemandu kenderaan warga Thailand yang melakukan kesalahan lalu lintas di sekitar Padang Besar, petang semalam.  Jumlah keseluruhan kompaun yang dikenakan ialah sebanyak RM3,410.  Menurut Pengarah JPJ Perlis, Fatimah Mohamed Ali Piah, pemandu warga Thailand ditahan menerusi Operasi Khas Rentas Negeri Zon Utara yang dijalankan oleh pihaknya secara bersepadu bersama pihak Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) serta JPJ Negeri Kedah dan Pulau Pinang.

(JPJ Negeri Perlis mengkompaun serta merta 38 orang pemandu kenderaan warga Thailand yang melakukan kesalahan lalu lintas/ Foto FB JPJ Negeri Perlis)

Kesalahan yang dilakukan oleh pemandu-pemandu asing ini ialah gagal mempamerkan nombor pendaftaran romanais, tiada lesen memandu, tiada permit peredaran antarabangsa (ICP), tiada perlindungan insurans dan kesalahan teknikal.  Operasi Khas Rentas Negeri Zon Utara ini merupakan kesinambungan OPS Tutup Zon Utara yang diadakan di Pulau Pinang pada bulan September lalu.


Banjir: 442 penduduk terjejas di tiga negeri

KUALA LUMPUR, 8 Disember- Jumlah penduduk terjejas banjir merekodkan seramai 442 orang membabitkan 128 keluarga di Pahang, Perak dan Perlis sehingga pukul 7.00 pagi tadi.Agensi Pengurusan Bencana Negara (NADMA) memaklumkan jumlah itu melibatkan empat daerah di tiga negeri berkenaan."Pahang merekodkan jumlah penduduk terjejas banjir tertinggi dengan 409 penduduk daripada 120 keluarga, diikuti Perak melibatkan 29 penduduk daripada lima keluarga dan Perlis melibatkan empat penduduk daripada tiga keluarga" katanya dalam kenyataan.Menurut kenyataan itu, 11 PPS dibuka di Pahang melibatkan tiga PPS di daerah Lipis dan lapan PPS di daerah Raub.Manakala, masing-masing satu PPS masih dibuka di daerah Hilir Perak, Perak dan Arau, Perlis.


iSarawakCare menang Anugerah Reka Bentuk London

KUCHING, 8 Disember- Sarawak meletakkan diri sebaris dengan jenama besar seperti IBM, Vodafone dan beberapa entiti digital antarabangsa terkemuka dunia apabila aplikasi webnya, iSarawakCare memenangi Anugerah Reka Bentuk London, semalam.Menteri Pembangunan Wanita, Kanak-Kanak dan Kesejahteraan Komuniti, Datuk Seri Fatimah Abdullah menerima anugerah bagi ketagori Perkhidmatan Digital Kerajaan daripada Pengasas dan Pengerusi, Better Future, Mark Bergin, di London.

“Menerusi slogan 'One Click at Your Service,' portal iSarawakCare disepadukan dengan sistem sedia ada di Sarawak seperti SarawakNet, SarawakID, Perbendaharaan Negeri, bank serta sistem kerajaan Persekutuan untuk memudahkan proses merentas semua platform yang terlibat,” kata Fatimah dalam kenyataan.Beliau berkata iSarawakCare menawarkan akses satu titik mudah kepada inisiatif kerajaan, bantuan, perkhidmatan yang meliputi spektrum antara generasi dan kesaksamaan sosial dalam komuniti melalui kementerian.Menurutnya, ia dilakukan melalui sistem yang fleksibel dengan kendalian data, selain membenarkan kementerian mengubah suai, meminda, mengemas kini, memadam sedia ada atau menambah inisiatif masa hadapan.“Ia adalah platform dalam talian yang membolehkan orang ramai menghantar permohonan pada bila-bila masa dan dari mana-mana lokasi, sambil turut memberikan kemas kini masa nyata antara pentadbir sistem dan orang ramai tentang kemas kini program kerajaan,” katanya.iSarawakCare direka dan dibangunkan kementerian bersama Lembaga Multimedia Sarawak (SMA) sebagai penyelaras projek untuk memenuhi keperluan sistem digital dalam platform digital, seni bina, pertukaran data, pengesahan data dan penyelesaian iSarawakCare.Ia juga melibatkan Unit Pemodenan Perkhidmatan Negeri (SSMU) sebagai Jawatankuasa Pemandu dan Jawatankuasa Teknikal memberi nasihat tentang keperluan standard dan sistem untuk digital kerajaan dan SOCOE Sdn Bhd sebagai pembangun sistem.Sementara itu, Bergin, penganjur anugerah tersebut, berkata aspek hebat projek itu dicerminkan daripada keupayaan kerajaan Sarawak untuk menawarkan perkhidmatan digital yang tidak boleh diperoleh dengan segera untuk semua rakyat.“Kami juga kagum dengan hakikat bahawa terdapat sisi antara generasi di mana penduduk lebih berusia seperti ibu bapa dengan bantuan anak-anak, mereka dapat akses kepada perkhidmatan digital...sekiranya tidak, gagal mendapat akses,” katanya. -BERNAMA


Sarawak perlu kekal bersatu hadapi cabaran ekonomi

SARAWAK, 7 Disember- Timbalan Premier Sarawak, Datuk Seri Dr Sim Kui Hian mengajak rakyat untuk kekal bersatu padu dalam menghadapi cabaran ekonomi global tahun hadapan.Dalam video ringkas yang dimuat naik di laman telegram rasmi beliau berkata semangat perpaduan amat penting."Kita perlu mengekalkan semangat perpaduan seperti yang telah dilakukan semasa COVID-19 bagi mengatasi cabaran masa hadapan," katanya dalam satu klip video. Sementara itu, pembentukan Kerajaan Perpaduan daripada gabungan parti politik diyakini mampu membentuk sebuah kerajaan yang stabil walaupun berlainan ideologi.  Bagi Ahli Parlimen Tanjung Manis, Ir Yusuf Abd Wahab berkata Sarawak menyambut baik pembentukan kerajaan perpaduan selain menambah dan merancakkan lagi pembangunan di Sarawak.


Poster tular 'Ismail Sabri dilantik Pengerusi Petronas', palsu- JPM

PUTRAJAYA, 7 Disember- Susulan poster tular di media sosial bertajuk 'Ismail Sabri dilantik Pengerusi Petronas', Jabatan Perdana Menteri (JPM) hari ini memaklumkan maklumat tersebut adalah palsu.Sehubungan itu, JPM dalam hantaran menerusi Facebooknya mengingatkan orang ramai agar tidak menyebarkan atau berkongsi sebarang maklumat yang tidak pasti atau palsu.JPM turut meminta orang ramai supaya merujuk kepada akaun media sosial rasmi Jabatan Perdana Menteri untuk berita sahih di semua platform media sosial iaitu akaun Facebook Jabatan Perdana Menteri, akaun Twitter @jpmgov, Instagram @jabatanperdanamenteri dan TikTok @jpmgov.Terdahulu tular di media sosial apabila orang ramai berkongsi poster yang memaparkan gambar pertemuan Perdana Menteri Datuk Seri Anwar Ibrahim dan bekas Perdana Menteri Datuk Seri Ismail Sabri Yaakob, dengan beberapa maklumat yang menyatakan kononnya Anwar secara dasar telah bersetuju dengan pelantikan Ismail Sabri sebagai Pengerusi Petronas.


Malaysia kutuk serangan bom berani mati di Jawa Barat

PUTRAJAYA, 7 Disember- Malaysia mengutuk sekeras-kerasnya serangan bom berani mati yang berlaku di Balai Polis di Jawa Barat, Indonesia pada jam 8.20 pagi tadi. Serangan tersebut dilaporkan telah mengakibatkan kematian kepada pengebom dan seorang anggota polis manakala tujuh anggota polis lain tercedera. Menerusi satu kenyataan, Wisma Putra memaklumkan Malaysia berharap agar pihak yang mendalangi serangan itu segera dibawa ke muka pengadilan."Malaysia merakamkan ucapan takziah dan simpati kepada Kerajaan Indonesia serta kepada keluarga mangsa yang terlibat dalam serangan tersebut. "Malaysia juga berdoa agar diberikan kesembuhan segera kepada mangsa-mangsa yang tercedera,"menurut kenyataan itu.Kedutaan Besar Malaysia di Jakarta juga mengesahkan setakat ini tiada rakyat Malaysia yang dilaporkan terlibat dalam kejadian tersebut. Rakyat Malaysia yang memerlukan bantuan konsular atau mempunyai sebarang pertanyaan lanjut, Kedutaan Besar Malaysia di Jakarta boleh dihubungi melalui nombor telefon: +62 21 5224947 (pertanyaan umum), +62 813 8081 3036 (urusan kecemasan selepas waktu pejabat) atau melalui e-mel: This email address is being protected from spambots. You need JavaScript enabled to view it..


Rakyat Sarawak diajak kekal bersatu hadapi cabaran ekonomi tahun hadapan- Dr Sim

KUCHING, 7 Disember- Timbalan Premier Sarawak, Datuk Seri Dr Sim Kui Hian mengajak rakyat Sarawak untuk kekal bersatu padu dalam menghadapi cabaran ekonomi global menjelang tahun hadapan. Dalam video ringkas yang dimuat naik di laman telegram rasmi beliau berkata semangat perpaduan sedemikian amat penting seperti mana yang telah ditunjukkan ketika berdepan Pandemik COVID-19."Marilah kita kekal bersatu agar semangat perpaduan seperti semasa COVID-19 dapat mengatasi kesusahan yang mendatang" katanya. Sementara itu, pembentukan Kerajaan Perpaduan daripada gabungan parti politik diyakini mampu membentuk sebuah kerajaan yang stabil walaupun berlainan ideologi.  Ahli Parlimen Tanjung Manis, Ir Yusuf Abd Wahab berkata Sarawak menyambut baik dengan pembentukan kerajaan perpaduan.  Jelas Ir Yusuf, ini kerana wakil rakyat dari Sarawak yang dilantik sebagai menteri dalam kabinet dapat menyuarakan kepentingan serta hak-hak Sarawak.  "Saya sangat mengalu-alukan pembentukan kerajaan perpaduan ini dan saya mengharapkan ramai wakil rakyat daripada Sarawak juga akan dilantik dalam kabinet kerajaan perpaduan ini," katanya. Justeru dengan adanya pelantikan ini ia akan menambah dan merancakkan lagi pembangunan di Sarawak.

(Timbalan Premier Sarawak, Datuk Seri Dr Sim Kui Hian)

(Ahli Parlimen Tanjung Manis, Ir Yusuf Abd Wahab)


TikTok padam 2,113 video bersifat provokatif

PUTRAJAYA, 7 Disember- Sebanyak 2,113 video bersifat provokatif dan ekstremis telah dipadamkan secara automatik oleh penyedia aplikasi TikTok sepanjang Pilihan Raya Umum ke-15 (PRU15) hingga 26 November lalu.Menurut Menteri Komunikasi dan Digital, Fahmi Fadzil, daripada jumlah tersebut sebanyak 857 video dipadamkan sepanjang kempen bermula 12 hingga 18 November, manakala 130 rakaman lagi dikekang ketika hari pengundian, pada 19 November lalu."Pada 20 hingga 26 November sebanyak 1,126 video kekangan secara automatik saya difahamkan oleh pihak TikTok ia bersandarkan kepada teknologi kecerdasan buatan (AI) yang dimiliki oleh aplikasi itu sendiri."Pada masa yang sama maklumat yang kami terima sepanjang tahun 2022 bermula 1 Januari hingga 5 Disember 2022 daripada pihak Suruhanjaya Komunikasi dan Multimedia Malaysia juga telah memberikan sejumlah aduan kepada TikTok untuk menurunkan video dan jumlahnya adalah 202," katanya dalam sidang media di Putrajaya, di sini.

Tambah beliau sebanyak 95 video diturunkan kerana melanggar garis panduan komuniti, manakala 28 video lagi dipadamkan kerana melanggar undang-undang negara.Dalam pada itu beliau turut memaklumkan kementerian akan mengadakan pertemuan dengan penyedia perkhidmatan media sosial bagi membincangakn isu berkaitan penyebaran maklumat palsu serta kandungan bersifat agresif.Pertemuan itu akan memberi ruang kepadanya untuk memahami kerangka awal setiap penyedia perkhidmatan media sosial di negara ini.Jelas beliau lagi pertemuan tersebut membolehkan penyedia perkhidmatan media sosial akan lebih bersikap prihatin terhadap undang-undang negara serta menjaga keharmonian dan perpaduan rakyat.


Kementerian Komunikasi dan Digital perlu masa sebelum pelaksanaan 5G

PUTRAJAYA, 7 Disember- Kementerian Komunikasi dan Digital memerlukan tempoh beberapa minggu bagi memastikan hala tuju pelaksanaan projek rangkaian 5G di negara ini.  Menurut Menterinya, Fahmi Fadzil, satu pertemuan bersama Kementerian Kewangan (MOF) akan diadakan pada minggu hadapan.  "Dalam mesyuarat jemaah menteri, Perdana Menteri Datuk Seri Anwar Ibrahim telah menyatakan bahawa kementerian ini dan MOF perlu mengadakan penilaian teknikal dan meneliti beberapa aspek untuk memastikan rangkaian 5G tidak terganggu dan pelaksanaannya dipercepatkan," jelasnya dalam sidang media di Putrajaya.  Isnin lalu, Anwar Ibrahim menjelaskan pelancaran rangkaian 5G perlu dikaji semula kerana ia tidak dilakukan secara telus, "tanpa proses tender yang betul".  Sebelum ini Digital Nasional Berhad (DNB) menegaskan bahawa proses tender bagi pelancaran rangkaian itu dilakukan secara telus dan diuruskan oleh firma perakaunan terkemuka Ernst & Young.


Kerajaan terbuka terima cadangan bantu pesawah miskin

PUTRAJAYA, 7 Disember- Kerajaan terbuka untuk menerima cadangan lebih baik dalam membantu pesawah miskin.Perdana Menteri dalam hantaran Twitternya berkata, tumpuan kerajaan buat masa ini adalah menggunakan kuasa untuk membela kepentingan rakyat, terutamanya pesawah miskin."Kalau ada pihak lain yang ingin menyanggah usaha kerajaan dalam membantu pesawah miskin, pihak tersebut dipersilakan mengusulkan alternatif. "Saya terbuka menerima cadangan yang lebih baik,"katanya.Terdahulu, Datuk Seri Anwar menjelaskan arahan Kerajaan Persekutuan untuk syarikat Padiberas Nasional Berhad (BERNAS) menyalurkan peruntukan RM10 juta kepada pesawah miskin bulan ini dan RM50 juta tahun hadapan, bukan bertujuan merobohkan empayar perniagaan Tan Sri Syed Mokhtar Al-Bukhary.Sementara itu, dalam satu lagi hantaran di laman Facebook, Perdana Menteri memberi bayangan calon-calon Timbalan Menteri juga akan dimuktamadkan dalam masa terdekat.Beliau membuat hantaran tersebut selepas mempengerusikan mesyuarat kabinet mingguan yang berlangsung pagi tadi."Alhamdulillah, mesyuarat kabinet mingguan pagi tadi berjalan dengan suasana yang harmoni dan produktif. "Saya menegaskan bahawa isu-isu rakyat terutamanya masalah kos sara hidup harus diberi tumpuan dan diselesaikan sesegera mungkin,"katanya.

Berita berkaitan RM60 juta kepada pesawah bukan untuk roboh empayar Syed Mokhtar


K-KOMM kini dikenali Kementerian Komunikasi dan Digital - Fahmi

PUTRAJAYA, 7 Disember- Kementerian Komunikasi dan Multimedia (K-KOMM) kini dikenali sebagai Kementerian Komunikasi dan Digital, kata Menterinya Fahmi Fadzil.Dalam sidang media selepas menghadiri mesyuarat Kabinet di sini, Fahmi berkata pertukaran nama itu telah disahkan oleh Ketua Setiausaha Negara (KSN) Tan Sri Mohd Zuki Ali.“Saya ingin maklumkan secara rasminya bahawa nama kementerian ini ialah Kementerian Komunikasi dan Digital, ‘The Ministry of Communications and Digital’. Ini telah disahkan oleh KSN pada pagi tadi,” katanya hari ini.Turut hadir Ketua Setiausaha Kementerian Komunikasi dan Digital Datuk Seri Mohamad Mentek.Ditanya adakah agensi-agensi yang sebelum ini diletakkan di bawah KKOM, seperti yang melibatkan kebudayaan masih kekal di bawah Kementerian Komunikasi dan Digital, beliau berkata agensi berkaitan seni dan budaya akan diletakkan di bawah kementerian lain.

“Mesyuarat jemaah menteri pada hari ini telah memutuskan bahawa aspek seni dan budaya itu bukan di bawah kementerian ini, tetapi mungkin pada waktu ini saya serahkan pada menteri berkenaan untuk buat pengumuman,” katanya.Mengenai Mesyuarat Kabinet pagi tadi Fahmi berkata mesyuarat berjalan dengan sangat positif dan produktif.“Mulanya saya jangkakan mungkin tempoh mesyuarat itu lama, tetapi Perdana Menteri (Datuk Seri Anwar Ibrahim) nampaknya ingin kita semua bekerja dengan pantas, kami mempunyai banyak tugas untuk dilakukan.“Malah saya rasa beberapa isu utama berkaitan dengan kos sara hidup, berkait urus tadbir yang lebih baik dan juga meneliti masalah ketirisan dan aspek penjimatan yang boleh dilakukan.“Perdana Menteri telahpun mengarahkan semua menteri untuk potongan gaji 20%, tetapi lebih dari itu beliau mahu kami untuk memfokuskan dengan segera pada kerja yang kementerian boleh lakukan untuk memastikan yang kami serius dalam perkara berkaitan kos kehidupan, tadbir urus yang baik dan mengurangkan ketirisan, menjimatkan wang rakyat, itu perlu menjadi keutamaan kami,” katanya.- BERNAMA


Jambatan Pulau Pinang ditutup Ahad ini

GEORGE TOWN, 7 Disember- PLUS Malaysia Bhd (PLUS) memaklumkan Jambatan Pulau Pinang akan ditutup sementara sempena acara larian Maraton Antarabangsa Jambatan Pulau Pinang (PBIM) pada Ahad ini bermula pukul 12.00 tengah malam sehingga 10.00 pagi.PLUS dalam satu kenyataan hari ini memaklumkan Jambatan Pulau Pinang akan dibuka dan beroperasi seperti biasa mulai pukul 10.00 pagi pada hari yang sama selepas tamat acara larian itu."Sehubungan dengan itu, PLUS menasihatkan orang ramai supaya menggunakan Jambatan Sultan Abdul Halim Mu’adzam Shah (Jambatan Kedua Pulau Pinang) sebagai jalan alternatif dan mematuhi semua papan tanda serta arahan yang diberikan," menurut kenyataan itu.PLUS mengucapkan terima kasih atas perhatian dan kerjasama semua pengguna lebuh raya serta mereka boleh menghubungi PLUSLine di 1800-88-0000 untuk mendapatkan maklumat trafik atau sekiranya ingin mendapatkan bantuan apabila berlaku kecemasan.

PBIM acara sukan tahunan terbesar di utara Semenanjung membuat kemunculan semula dengan larian fizikal tahun ini selepas berehat selama dua tahun dan difahamkan seramai 26,000 peserta telah mendaftar.Kategori perlumbaan termasuk Maraton Penuh (42km), Separuh Maraton (21km) dan Larian 10km (Terbuka/Junior).


RM17.3 juta diperuntuk MRC untuk Dana Pengambilan Pekerja Malaysia 2.0

KUALA LUMPUR, 7 Disember- Majlis Getah Malaysia (MRC) memperuntukkan RM17.3 juta Dana Pengambilan Pekerja Malaysia (HMWF) 2.0.Dana tersebut merupakan kesinambungan inisiatif daripada edisi terdahulu bagi menggalakkan penglibatan pekerja tempatan dalam industri getah.Pengarah Kanan Bahagian Kelestarian MRC, Mohd Fauzi Mohd Ghazali berkata, inisiatif itu akan menggalakkan golongan belia menyertai industri getah sekaligus membantu memacu ekonomi."Bagi majikan, HMWF 2.0 akan membayar balik kos Pertubuhan Keselamatan Sosial (Perkeso), dan caruman Sistem Insurans Pekerjaan (EIS) yang dibuat untuk pekerja mereka. Bagi pekerja pula, BSMM akan membayar balik kos caruman Perkeso dan EIS yang dibuat oleh pekerja."Terdapat juga bantuan mobiliti sekali sahaja bernilai RM1000 untuk pekerja yang berhijrah lebih daripada 50 kilometer ke lokasi lain untuk bekerja," katanya dalam ucapan perasmian di Dana Pengambilan Pekerja Malaysia (HMWF) 2.0.MRC juga memperuntukkan sebanyak RM1.77 juta daripada jumlah bajet tersebut untuk 38,000 pekebun kecil yang berdaftar dibawah Lembaga Getah Malaysia (LGM).Ia bagi memberi perlindungan perlindungan insuran selama satu tahun kepada mereka di bawah Skim Keselamatan Sosial Pekerjaan Sendiri (SKSPS), inisiatif dan kerjasama dengan Perkeso.HMWF seiring dengan dasar kerajaan yang mengutamakan peluang pekerjaan untuk rakyat Malaysia selain dapat menyelesaikan isu kekurangan tenaga kerja.


Kerajaan Negeri Sembilan berhasrat bubar DUN serentak

SEREMBAN, 7 Disember- Kerajaan Negeri Sembilan berhasrat untuk membubarkan Dewan Undangan Negeri (DUN) selepas tamat penggal tahun hadapan bagi membolehkan Pilihan Raya Negeri (PRN) diadakan secara serentak bersama lima negeri yang lain.  Menteri Besar Negeri Sembilan, Datuk Seri Aminuddin Harun berkata, perkara itu merupakan hasil perbincangan secara tidak rasmi bersama lima pemimpin negeri lain dan akan disampaikan kepada pucuk pimpinan parti bagi mendapatkan persetujuan.Pemimpin lima negeri itu membabitkan Selangor, Pulau Pinang, Kedah, Kelantan dan Terengganu.  Cadangan bagi membolehkan PRN dijalankan secara serentak di kesemua negeri tersebut adalah bertujuan mengurangkan kos serta memudahkan urusan pengundi dan proses pengundian.  "Itu antara yang kita bincangkan ketika pertemuan tidak rasmi pada Mesyuarat Majlis Raja-Raja Melayu di Kuala Lumpur. Alhamdulillah mereka semua nampak bersetuju untuk melakukan pembubaran DUN secara bersama."Bagaimanapun ia melibatkan peringkat Menteri Besar dan Ketua Menteri. Kita ada Presiden, Timbalan Presiden dan Majlis Presiden serta rakan lain juga ada pemimpin utama yang perlu dirujuk.," katanya dalam sidang media mesyuarat Exco di Seremban.  Jelasnya, tumpuan akan diberi kepada sektor pembangunan negara dan negeri sejurus PRN selesai.


Harga petrol RON97 turun 10 sen, RON95 dan diesel kekal

KUALA LUMPUR, 7 Disember- Harga runcit petrol RON97 turun 10 sen kepada RM3.75 seliter berbanding RM3.85 seliter manakala harga runcit petrol RON95 dan diesel kekal tidak berubah untuk minggu ini bermula esok hingga 14 Disember ini.Kementerian Kewangan, dalam kenyataan hari ini, memaklumkan harga siling RON95 dan diesel masing-masing kekal pada RM2.05 dan RM2.15 seliter, walaupun harga pasaran kedua-dua produk itu melebihi harga siling semasa.Harga runcit petrol RON97 diturunkan selaras dengan pergerakan harga pasaran semasa.

Penetapan harga itu dibuat berdasarkan harga runcit mingguan produk petroleum menggunakan formula Mekanisme Harga Automatik (APM).“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


PDRM terima 30 bot penyelamat untuk misi bencana banjir

PUTRAJAYA, 7 Disember- Polis Diraja Malaysia (PDRM) berbesar hati menerima sumbangan bantuan misi bencana banjir daripada 7 Eleven Malaysia Sdn Bhd.Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Hazani Ghazali yang membacakan teks ucapan Ketua Polis Negara, Tan Sri Acryl Sani Abdullah Sani berkata, sumbangan diterima membabitkan 30 buah bot penyelamat, 30 buah enjin dan 300 helai jaket keselamatan selain barangan keperluan asas.

(Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Hazani Ghazali)

"Mewakili seluruh warga PDRM saya merakamkan setinggi-tinggi penghargaan dan ucapan terima kasih kepada 7 eleven atas sumbangan yang diberikan kepada PDRM sesungguhnya kesediaan pihak 7 eleven menjalankan tanggungjawab sosial korporat ini amatlah kami hargai dan perlu di contohi oleh badan-badan korporat yang lain serta NGO-NGO berkaitan,"katanya ketika berucap sempena Majlis penyerahan sumbangan dan bantuan misi bencana banjir di Markas Operasi Pasukan Polis Marin Putrajaya.Tambahnya, sumbangan itu amat signifikan dan membantu meningkatkan lagi kualiti perkhidmatan PDRM khususnya dalam operasi banjir.Bot-bot tersebut akan diagihkan kepada beberapa jabatan melibatkan Unit Tindakan Khas, 69 Komando, Pasukan Simpanan Persekutuan, Pasukan Polis Marin dan Pasukan Gerakan Am.


Pesta makanan tradisional 2022 tawar keunikan juadah tradisi melayu

SERDANG, 7 Disember- Pesta Makanan Tradisional 2022 penganjuran pihak Universiti Putra Malaysia (UPM). Ini merupakan salah satu program yang berlangsung bertemakan Herba dan Rempah Ratus dalam Tradisi Masakan Melayu.Menurut Pengerusi Lembaga Pengelola Yayasan Pembangunan Buku Negara, Tan Sri Profesor Datuk WIra Dr. Abdul Latif Abu Bakar program dianjur bagi mengetengahkan warisan tradisi makanan tempatan dan program yang dilaksanakan ini penting dari segi ilmu kepada orang ramai terutama pelajar kerana sekali gus membantu mereka menghayati warisan makanan Melayu.

(Pengerusi Lembaga Pengelola Yayasan Pembangunan Buku Negara, Tan Sri Profesor Datuk WIra Dr. Abdul Latif Abu Bakar)

Program ini juga bagi mendedahkan orang ramai tentang penyediaan makanan tradisional Melayu yang kian dilupakan serta kepentingan herba dan rempah ratus sebagai perasa dalam masakan orang ramai terutama golongan belia dapat menghayati keunikan terbabit."Jadi saya rasa UPM patut berterusan, sesuai dengan universiti yang melibatkan pemakanan, pertanian dan universiti yang mementingkan ilmu dan saya gembira apabila universiti ini turut menghayati, mewarisi adat warisan budaya kita," katanya.Pengunjung yang ditemui mengakui pesta makanan itu memberi peluang kepada mereka mengetahui tentang makanan tradisional."Ada pelajar yang tidak tahu, ada herba yang kita tahu dan ada herba yang kita tidak tahu, jadi bila adakan program sebegini kita dapat maklumat-matlumat dengan lebih mendalam tentang sesuatu herba atau pun rempah-rempah masakan dalam masakan melayu," kata pelajar UPM, Farah Syahira Azlan."Pada pendapat saya budaya sangat berkait rapat dengan makanan, jadi kalau kita kenali makanan tradisional melayu, kita dapat kenali apa itu adat tradisional melayu," kata pelajar UPM, Aiman Najmi Mat Rosani.Selain pameran, pengunjung turut berpeluang mengikuti demonstrasi masakan dan menyertai pertandingan memasak juadah Melayu.

Program itu dimeriahkan dengan lebih 30 reruai serta pelbagai pengisian menarik bersifat informatif dan santai kepada semua pengunjung dan penuntut UPM.

Antara acara yang menarik disajikan hari ini termasuklah penampilan khas Pak Tam Ketupat, pemegang Malaysia Book of Records bagi anyaman pelbagai jenis ketupat, selain acara santai bersama pelakon dan pempengaruh, Daphne Iking.


Ibu hamil tetap menunaikan tanggungjawab di Rompin

ROMPIN, 7 Disember- Seorang ibu hamil, Nursyafawati Abu Bakar, 31 bersemangat turun mengundi walau sarat mengandung.Tanggungjawab itu ditunaikan di Sekolah Kebangsaan Sungai Puteri dengan ditemani kakaknya.Bagi Pilihan Paya Umum Ke-15 (PRU15), ia merupakan kali ke-3 Nursyafawati mengundi.Beliau amat berharap agar calon yang memenangi kerusi pilihan raya Dewan Undangan Negeri (DUN) Tioman dapat membangunkan kawasan itu seperti pembangunan yang telah dilakukan di DUN Muadzam Shah. Katanya, perubahan tersebut tidak perlu drastik, namun secara berperingkat bagi kemudahan penduduk tempatan.


Pesawah sambut baik usaha kerajaan ringankan kos pertanian

ARAU, 7 Disember- Pesawah menyambut baik usaha kerajaan membantu meringankan kos berikutan kenaikan harga input pertanian, kos jentera membajak dan menuai serta penurunan hasil padi yang ketara akibat perubahan cuaca.Bagaimanapun, pegumuman yang dibuat Perdana Menteri Datuk Seri Anwar Ibrahim pada Isnin berkata tokoh korporat, Tan Sri Syed Mokhtar Al-Bukhary bersetuju memperuntukkan RM10 juta kepada pesawah untuk tahun ini dan RM50 juta pada tahun hadapan. Tindakan itu bertepatan dengan situasi yang dihadapi para pesawah.Pada musim kali ini terdapat pesawah di Perlis yang terpaksa memajak tanah mereka untuk meneruskan kelangsungan hidup ekoran terpaksa menanggung kerugian.Ketika ditemui pemberita RTM, pesawah Ramli Bahari menyatakan, "kos bagi pesawah untuk mengerjakan sawah padi kira-kira RM900 bagi sebidang sawah termasuk menyewa mesin padi, traktor dan kos-kos lain. Bukan nak cakap rugi, tapi keuntungan yang diperoleh tidak sebanyak mana. Itu pun bergantung kepada padi."Perkara itu juga merupakan tindakan yang perlu, jelas pesawah Mohd Hafif Mazlan, "bantuan ini memang sangat diperlukan para petani. Sebab kalau harga mesin padi turun pun memang tidak boleh untuk mengusahakan sawah padi sebab ianya sukar untuk diusahakan. Sekiranya tiada bantuan diberikan, memang petak padi ini tidak akan diusahakan. Buat masa ini, tuan tanah terpaksa membayar sewa kepada pemilik traktor berikutan tidak mampu membayar traktor."

Pesawah juga turut memohon agar kerajaan meneliti kaedah penyaluran bantuan tersebut agar matlamat dan manfaatnya dapat dirasai oleh pesawah tanpa ada keciciran. Antara yang disarankan adalah menggunakan mekanisme seperti pemberian insentif bagi meningkatkan hasil atau menggunakan kaedah program besasar seperti Program Smart Sawah Berskala Besar (SMART SBB).Bagi Nurulhisham Yaakob, dia berpendapat "bantuan perladangan ini memang diperlukan bagi meningkatkan pendapatan pesawah. Sekiranya diberikan secara berkumpulan oleh kerajaan, BERNAS serta agensi-agensi pertanian untuk menambah hasil pertanian. Sekiranya diberikan bantuan sekali bayar, ia tidak memberi perubahan kepada petani.Sebelum ini program itu turut dilaksanakan di Perlis bawah seliaan Kementerian Pertanian yang dahulunya dikenali Kementerian Pertanian dan Industri Makanan (MAFI) secara bersama dengan BERNAS.Ia melibatkan sawah padi seluas 49 hektar di Sungai Batu Pahat, Perlis.


Fitnah berulang - Anwar tidak terima RM15 juta sebagai Penasihat Ekonomi Selangor

KUALA LUMPUR, 7 Disember- Dakwaan Pengerusi Perikatan Nasional (PN), Tan Sri Muhyiddin Yassin bahawa Perdana Menteri, Datuk Seri Anwar Ibrahim telah menerima bayaran RM15 juta semasa menjadi Penasihat Ekonomi Selangor, tidak benar dan ia hanyalah pengulangan fitnah yang sudah dinafikan berulang kali.

Setiausaha Politik kepada Menteri Besar Selangor, Juwairiya Zulkifli merujuk kepada kenyataan Muhyiddin semasa ceramah kempen pilihan raya Parlimen Padang Serai yang mendakwa bahawa Perdana Menteri ke-10 itu telah menerima bayaran tersebut.

Jelas Juwairiya semasa tempoh Anwar menjadi Penasihat Ekonomi Selangor, beliau hanya diberikan gaji simbolik RM1 setahun.

“Gaji tersebut tidak dibayar kepada beliau sejak tarikh lantikan. Beliau tidak menerima sebarang bayaran elaun atau keistimewaan selain gaji RM1 tersebut, jelasnya dalam kenyataan yang dimuat naik dalam Facebook beliau.

Tambahnya, perkara itu telah jelas tertera dalam Hansard Dewan Negeri Selangor menerusi jawapan kepada soalan oleh Ahli Dewan Negeri.

“Dengan mengitar semula rekaan yang tidak berasas, ini menunjukkan keterdesakkan dan kemuflisan modal politik PN dalam usaha kempen mereka setelah gagal membentuk kerajaan persekutuan,” kata Juwairiya.

Katanya, tindakan menabur fitnah serta dakwaan palsu bagi mengaburi fikiran rakyat ini sangat tidak bertanggungjawab dan jelas terkeluar dari nadi politik Melayu-Islam yang selalu mereka dendangkan.

“Saya yakin pengundi Padang Serai wajar menolak PN dalam pilihan raya hari ini kerana masih mahu menagih undi dengan fitnah dan rekaan.

“Saya percaya di pihak YAB Perdana Menteri wajar mengambil tindakan selanjutnya bagi menghalang pengulangan fitnah ini terus dijaja oleh mereka yang bankrap akhlak dan etika dalam berpolitik,” menurut kenyataan itu.


Patuhi kriteria pemilihan pekerja asing tangani isu kacau ganggu

JOHOR, 7 Disember- Majikan di Johor yang ingin mengambil pekerja asing perlu mematuhi kriteria dalam pemilihan penempatan pekerja selain perlu mematuhi  undang-undang yang dikuat kuasa oleh pihak berkuasa tempatan (PBT). Langkah itu seiring Akta Standard-Standard Minimum Perumahan, Penginapan dan Kemudahan Pekerja 1990 bagi menangani isu kacau ganggu melibatkan pekerja asing di negeri itu.

(Exco Belia, Sukan, Pembangunan Usahawan,Koperasi dan Sumber Manusia, Mohd Hairi Mad Shah)

Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata PBT turut berkolaborasi bersama Jabatan Tenaga Kerja dalam membasmi kacau ganggu dalam kalangan pekerja dengan penduduk tempatan di kawasan perumahan pekerja. "Semua agensi akan terlibat urus dalam pemandu mesyuarat empat tahun sekali dalam  menangani masalah-masalah yang kita akan mengetuai setiap kali sidang dewan ini berdasarkan jawapan atau yang boleh saya kongsikan wujud satu peraturan dan akta yang dikenakan kepada majikan," katanya semasa persidangan Dewan Negeri Johor di Iskandar Puteri, Johor. Selain penguatkuasaan, program kesedaran melibatkan pekerja asing turut dilaksana termasuklah Program Advokasi Keselamatan Jalan Raya dan Program Sokongan Keselamatan Jalan Raya menerusi majikan dan pekerja yang mempunyai kadar kemalangan tertinggi. Berdasarkan statistik PERKESO, dua daripada tiga kemalangan maut berlaku setiap hari berpunca daripada kemalangan individu yang berulang alik ke tempat kerja.


Infrastruktur jalan: RM43 juta diperuntukkan kerajaan negeri Johor

JOHOR, 7 Disember- Sebanyak RM43 juta diperuntukan untuk bina, naiktaraf dan baiki jalan-jalan ladang dan infrastruktur di kawasan luar bandar Johor sepanjang tahun ini. Daripada jumlah itu RM31.45 juta disediakan Jabatan Pengairan dan Saliran (JPS) Negeri Johor manakala RM12.18 juta dari Kementerian Pembangunan Luar Bandar( KPLB).

(Exco Pertanian, Industri Asas Tani dan Kemajuan Luar Bandar negeri, Datuk Zahari Sarip)

Exco Pertanian, Industri Asas Tani dan Kemajuan Luar Bandar negeri, Datuk Zahari Sarip berkata inisiatif berkenaan memberi banyak manfaat khususnya kepada golongan pengusaha ladang, penternak dan petani. "Jalan-jalan ini adalah jalan penghubung desa yang di tambah baik dan juga yang kita naiktaraf manakala jalan luar bandar ini dibina untuk memudahkan pengeluaran hasil pertanian mereka," katanya selepas persidangan Dewan Negeri Johor di Iskandar Puteri.Selain infrastruktur berkaitan jalan, RM1.25 juta turut dibelanjakan bagi melaksanakan 14 projek penyelenggaraan sistem saliran atau sungai di seluruh negeri ini bagi tujuan pertanian.


JPM nafi maklumat tular berkaitan pengiktirafan UEC

PUTRAJAYA, 7 Disember- Jabatan Perdana Menteri (JPM) menafikan hantaran (posting) khususnya di Twitter bertajuk ‘Pengiktirafan UEC akan dibincangkan di peringkat Kementerian dan usul ini akan diluluskan kelak oleh Kerajaan Perpaduan selaras dengan manifesto Pakatan Harapan’ seperti yang tular di media sosial.

JPM menegaskan bahawa maklumat tersebut adalah palsu dan orang ramai dinasihatkan untuk merujuk akaun media sosial rasmi YAB Dato’ Seri Anwar Ibrahim, Perdana Menteri di pautan berikut: Facebook:

Masyarakat disaran agar tidak menyebarkan berita palsu atau berkongsi sebarang maklumat yang tidak pasti atau sahih.Sebaliknya sentiasa merujuk sumber rasmi bagi mendapatkan maklumat yang betul dan terkini.


Bekalan ikan dan sayur musim tengkujuh di Johor cukup

ISKANDAR PUTERI, 7 Disember - Bekalan ikan dan sayur di Johor adalah mencukupi sepanjang musim tengkujuh ini, sehingga awal tahun depan.

Berdasarkan rekod Pengisytiharan Ikan Lembaga Kemajuan Ikan Malaysia (LKIM), sebanyak 27,574 metrik tan jumlah pendaratan hasil laut direkodkan di negeri itu sejak September hingga bulan lalu. Exco Pertanian, Industri Asas Tani dan Kemajuan Luar Bandar, Datuk Zahari Sarip berkata trend peningkatan hasil direkodkan pada Oktober lalu iaitu  48.36 metrik tan, berbanding 44.38 metrik tan pada September.     "Ikan setakat ini rekod yang mereka perolehi berpandu kepada permintaan musim-musim lepas mencukupi dan jumlah tangkapan dan pendaratan juga walaupun agak menurun bulan 11 dan 12 ini tetapi pada jangkaan mereka mencukupi untuk bulan monsun termasuk juga mungkin juga awal tahun depan," kata Zahari Sarip kepada pemberita selepas Persidangan Dewan Negeri Johor di sini.